ועדת הכספים, כנסת 20, פרוטוקול מספר 615, 2017-01-17 10:30

משה גפני: הצעת חוק הגליל (תיקון - הארכת התקופה למתן עדיפות לגליל), של חבר הכנסת יצחק וקנין ועוד חברי כנסת, והצעת חוק הגליל של חברת הכנסת יפעת שאשא ביטון.

משה גפני: אתם רוצים שאני אאחד את זה?

יפעת שאשא ביטון: כן.

משה גפני: שתי הצעות חוק פרטיות.

משה גפני: מי בעד מיזוג שתי הצעות החוק להצעת חוק אחת?

משה גפני: בעד – הרוב

משה גפני: נמנעים – אין

משה גפני: הצעות החוק מוזגו.

משה גפני: בבקשה, חבר הכנסת וקנין ואחרי זה חברת הכנסת שאשא ביטון.

יצחק וקנין: חברים, אני בהקדמה אומר שזה יכול היה אולי לא לבוא לפה היום בכלל, החוק הזה, כיוון שבחוק ההסדרים, לפני כחודש, אני הגשתי הסתייגות ויכולתי להאריך אותו לעשר שנים בלי לעשות את כל המציאות הזאת.

יצחק וקנין: ברגע האחרון היתה פניה של שר האוצר אלי, והסכמתי לכך שאנחנו נביא את זה בחקיקה.

יצחק וקנין: זה הסיכום שהיה עם שר האוצר.

יפעת שאשא ביטון: - - -

יצחק וקנין: ולכן, יכולתי להביא את זה באותו לילה, לגמור אותו בלי בלגן, שלוש קריאות ולגמור, ודוד ביטן אפילו כעס עלי - -

דוד ביטן: לא, אמרתי לו שאנחנו אתך, תביא, נאשר.

יצחק וקנין: - - כעס עלי מה פתאום אני מושך את ההסתייגויות.

יפעת שאשא ביטון: כן, אבל היתה בעיה משפטית.

דוד ביטן: אני לא שמעתי שיש בעיה משפטית.

יצחק וקנין: אין שום בעיה משפטית.

יצחק וקנין: זה כולה ארבע מילים החוק הזה ומנסים לנפח אותו יותר מהפרופורציה שלו.

יצחק וקנין: אני אומר ככה: החוק הזה משנת 89, התקבל ב-89 במליאת הכנסת ומוארך - -

<שגית אפיק: 88.

יצחק וקנין: 88-ו89 הוארך פעם ראשונה.

יצחק וקנין: בשנת 2006 אולי, ב-2005, בהסדר שנעשה עם יושב ראש ועדת הכספים ב-2005 גדליה גל, היתה איזו הסכמה של ראשי הרשויות לסיים אותו בפרק זמן מסוים ואז, ב-96 אני הארכתי אותו בחוק ההסדרים במליאת כנסת לחמש שנים.

יצחק וקנין: בשנת 2001 הארכנו אותו, אני ושלום שמחון, לעוד חמש שנים עד 2007.

יצחק וקנין: ב-2007 אני, בחקיקה, הארכתי אותו לעשר שנים עד 2017 - -

דוד ביטן: זאת אומרת, אנחנו צריכים להאריך את עד 2018 עוד פעם.

יצחק וקנין: אני יכול להבטיח לך דבר אחד, בעזרת השם, ללא נדר:

יצחק וקנין: בקדנציה הבאה אני לא יודע אם תראה אותי פה.

משה גפני: לא, לא.

משה גפני: בלי נדר...

יצחק וקנין: אני לא אהיה פה, חבל על הזמן.

יצחק וקנין: אני חושב שכל אחד צריך לדעת מתי הוא מסיים את התפקיד שלו.

יצחק וקנין: ולכן, אני רוצה להסביר את המהות של החוק הזה:

יצחק וקנין: החוק הזה נותן סיוע וסובסידיה לביצים ולפטם ליישובי גדר, ליישובי קו העימות.

יצחק וקנין: הדבר הזה לא נעשה כלאחר יד.

יצחק וקנין: אני חושב שגם התמיכה של חברי הכנסת - מי שרואה, בתוך שעה וחצי, אני בדרך כלל לא אוהב שמצלמים אותי - -

דוד ביטן: לפי הצילומים תהיה פה עוד 20 שנה.

איתן ברושי: מי שמדבר, ביטן.

איתן ברושי: לא יורד מהתקשורת.

דוד ביטן: אני לא אומר שאני לא אהיה פה...

יפעת שאשא ביטון: אם מקלקלים להם את הרצף של ההקלטה.

מיקי רוזנטל: אתה יודע שבמשפחה שלו מדווחים שאם עד שעות הצהריים הוא לא מתראיין, הוא מרגיש לא טוב.

משה גפני: מה יש לכם אתם?

משה גפני: אז הוא מתראיין, מה קרה?

מיקי רוזנטל: להיפך, אנחנו מפרגנים לו.

משה גפני: דווקא הוא מדבר יפה, בסדר גמור.

משה גפני: מה אמרת הבוקר, לא הבנתי?

דוד ביטן: הם תוקפים את הליכוד ואז אני מגיע להגן.

עודד פורר: הבעיה שהוא מתראיין בשבת.

דוד ביטן: תמיד שאני מתראיין בשבת יש לי בעיות כל השבוע.

משה גפני: אבל הוא התראיין הבוקר, יום חול.

איתן ברושי: ביטן, תלמד שבשבת התקשורת ריקה מתוכן.

איתן ברושי: הם לוקחים כל שטות והופכים אותה לחדשה.

יצחק וקנין: חברים בואו נתקדם, חבל על הזמן, אנחנו לא נגמור את הדברים.

יצחק וקנין: בכל מקרה, מה שאני רוצה לומר, שלאורך כל השנים היתה תמיכה מקצה לקצה של מרבית חברי הכנסת, לא היתה התנגדות, הבינו שהדבר הזה באמת נותן לאותם ישובים מרוחקים, צמודי גדר, קרובים לגדר, ישובי קו העימות - ההיפך, בשנת 2001 כשהבאנו את זה לממשלה, אני ושלום שמחון, אפילו ניתנה תוספת של מכסות עם חוק גליל.

יצחק וקנין: זאת אומרת, היתה עוד תוספת מסוימת שנתנו לישובים כדי לעודד.

יצחק וקנין: יושב פה דוד אוזנה מזרעית.

יצחק וקנין: הוא יודע שבישוב שלו אין גן ילדים, אין כלום כי כל החבר'ה הצעירים עוזבים.

יצחק וקנין: כדי להביא חבר'ה צעירים נתנו עוד תוספת מכסות לישובי גדר.

יצחק וקנין: מה זה "ישובי גדר" רבותי?

יצחק וקנין: את החיזבאללה הם רואים בעין, 100 מטר.

יצחק וקנין: נכון שאנחנו נמצאים באיזו תקופתה שקטה אבל מדובר על אותם ישובים מרוחקים מאד.

יצחק וקנין: ההזדמנויות שיש להם זה הענף היחידי שמחזיק את כל יישובי קו העימות, אין ענף אחר.

יצחק וקנין: אני אומר לכם את זה באחריות.

יצחק וקנין: ענף הפירות והנשירים זה בכיה לדורות לצערנו הרב.

יצחק וקנין: הפסדים.

יצחק וקנין: אני בעצמי יכול להעיד על עצמי שעקרתי את המטעים שלי.

יצחק וקנין: היה לי אבוקדו ובמשך שנים הפסדתי כסף.

יצחק וקנין: לצערנו, הדבר היחיד שמחזיק את ישובי קו העימות - -

משה גפני: למה?

יצחק וקנין: כי המחיר יקר מאד.

יצחק וקנין: תראה, עכשיו הוזלנו את מחיר המים אבל כולם יודעים שעד לפני שבוע, שהעברנו את חוק המים בוועדה, שילמנו כמעט שלושה שקלים לקוב מים לחקלאות בזמן שבזמנו שילמנו חצי שקל.

יצחק וקנין: המחירים האמירו.

יצחק וקנין: אני יכול להגיד שיש פה מגדלי אגסים, שאני לא יודע איך הם מסתדרים בכלל.

יצחק וקנין: פשוט פותחים את היבוא, מחסלים את הענף, גומרים אותו.

יצחק וקנין: ולצערנו הרב, אני יכול להגיד שאני על האבוקדו באותם שנים הייתי מקבל 2.60 שקל, ועל המדף הוא נמכר ב-18 שקל.

יצחק וקנין: זאת המציאות - -

דוד ביטן: באמת?

יצחק וקנין: - - חבר'ה בואו, אנחנו יודעים שיוקר המחיה, זה לא החקלאים ואמרתי את זה 100 פעמים ואני אומר את זה כל הזמן, ואני אמשיך להגיד את זה.

יצחק וקנין: הבעיה זה לא החקלאים.

יצחק וקנין: רבותי, גם במחיר הביצה וגם במחיר של הפטם – הפטם בקטסטרופה.

יצחק וקנין: הפטם בקטסטרופה שלא היתה.

יצחק וקנין: חקלאי יכול לגדל פטם, והוא מקבל על הפטם עלות גידול – עלות גידול של החקלאי 5 שקלים, אני אומר לכם שיש חשבוניות שישבתי עם עלי בינג מהאוצר, הוא ראה את החשבוניות, הראיתי לו חשבוניות.

יצחק וקנין: 2.90, 3.20.

יצחק וקנין: חקלאים פושטים את הרגל אחד אחרי השני.

יצחק וקנין: אחד אחרי השני סוגרים את כל מה שהם בנו.

יצחק וקנין: בביצים, אחד הדברים ששומר אותו זה התכנון בענף, שגם את זה, דרך אגב, ב-96 אני ושלום שמחון הבאנו.

יצחק וקנין: הפסיקו את התכנון, החזרנו את התכנון לענף וגם דאגנו שסובסידיה של חוק הגליל תמשיך באותן שנים.

יצחק וקנין: לכן, רבותי, הדבר הזה, אין בו ויכוחים.

יצחק וקנין: דרך אגב, אני רוצה להגיד משהו: שמעתי משהו ממשרד החקלאות.

יצחק וקנין: בישיבת ועדת השרים החוק שלי לא היה, היה החוק של שאשא ביטון כיוון שהיא ביקשה פטור מחובת הנחה.

יצחק וקנין: אני לא עשיתי שום התניות, לא עם משרד החקלאות ולא עם משרד האוצר, לא עם אף אחד.

יצחק וקנין: אין לי התניות עם אף אחד.

יצחק וקנין: יש לי הצעת חוק שאני חושב שמדברת בעד עצמה - -

דוד ביטן: איזה התניות היו בוועדת שרים?

יצחק וקנין: בכלל, שמעתי ששר החקלאות או הנציג שלו אמר בוועדת השרים, אמר את המילים הללו: מה פתאום שחבי הכנסת יביאו את הצעת החוק?

יצחק וקנין: אני, המשרד, רוצה להביא את זה.

יפעת שאשא ביטון: זה לא בסמכות שלו.

יצחק וקנין: רבותי, זה לא הוויכוח.

יצחק וקנין: אני אמרתי שיכולתי להעביר את זה באותו ליל תקציבים, בלי לכרוך את כל הדבר הזה בכל הדיונים.

יצחק וקנין: אני חושב שהחוק הזה, יש לו את המקום שלו.

יצחק וקנין: זה נותן פרנסה, זה נותן יציבות לאותם ישובים מרוחקים ולכן, אני חושב שהדבר הזה צריך להיות מאושר.

יצחק וקנין: זה לא מסובך, זה כמה שורות וצריך לאשר אותו לקריאה ראשונה, ולהביא אותו לשנייה ושלישית.

משה גפני: תודה רבה.

משה גפני: חברת הכנסת שאשא ביטון.

יפעת שאשא ביטון: תודה רבה כבוד היושב ראש.

יפעת שאשא ביטון: אכן, אני מתחברת לדברים ולחשיבות שהעלה חבר הכנסת וקנין.

יפעת שאשא ביטון: אני לא חקלאית אבל נחשפתי לצורך ולמצוקה מתושבים בגליל.

יפעת שאשא ביטון: אני באה מהגליל, ומן הסתם נחשפתי לכך.

יפעת שאשא ביטון: ניהלתי דו-שיח במשך מספר חודשים, בעיקר עם משרד האוצר, לנוכח כל מיני קשיים שעלו שם.

יפעת שאשא ביטון: שניים מהם אני רוצה להעלות כאן כדי שאנחנו באמת נדע שאנחנו עושים דין וצדק עם כל מי שמגדל פטם וכל מי שנמצא בענף ההטלה ביישובי הגליל, כדי שנוודא שכולם באמת נכללים בחוק הזה.

יפעת שאשא ביטון: אני רוצה גם להתייחס בקצרה לאמירה אתמול, ומאד חשוב לי שהוועדה הזו, כבוד היושב ראש, תהיה קשובה לעניין הזה.

יפעת שאשא ביטון: אתמול עלתה הצעה ממשרד החקלאות, שגם מי שלא מגדל אבל קיבל אי פעם איזו שהיא מכסה, יוכל ליהנות מהסבסוד - -

משה גפני: מי נמצא כאן ממשרד החקלאות?

יפעת שאשא ביטון: אסור לנו להרשות דבר כזה.

יפעת שאשא ביטון: אנחנו רוצים לייעד את הכסף למי שבאמת מגדל ומי שנמצא בענף מיישובי הגליל, ושהכספים לא יזלגו החוצה.

יפעת שאשא ביטון: אנחנו רוצים את כל התקציב כפי שהוא, לאן שהוא אמור להגיע.

יפעת שאשא ביטון: תודה רבה.

דוד ביטן: צריך תוספת תקציב לעניין הזה?

<אסף לוי: - - -

יצחק וקנין: אני רוצה שתדעו - אין לזה תוספת תקציבית.

יפעת שאשא ביטון: אין, אין.

יצחק וקנין: זה מופיע ב-2017 בתקציב המדינה, ב-2018.

יצחק וקנין: אין לזה תוספת, זה בבסיס התקציב.

יצחק וקנין: אין תוספת תקציבית.

דוד ביטן: רק שלא תגרום להפחתה אצל אחרים.

יפעת שאשא ביטון: כלום, כלום.

יפעת שאשא ביטון: במה שחבר הכנסת וקנין - -

מיקי רוזנטל: אתה הולך דרך המועצות יצור?

יצחק וקנין: נכון, דרך מועצת הלול.

מיקי רוזנטל: למה לא להעביר את זה ישר לחקלאים?

יפעת שאשא ביטון: חברים, תנו לי רגע להעלות את זה.

משה גפני: חברים, דוד.

איתן ברושי: שאשא ביטון היא אורחת של הוועדה, ככה לא מקבלים אורחים.

איתן ברושי: תנו לה לדבר.

משה גפני: רבותי, מה זה?

משה גפני: ביטן.

דוד ביטן: אני מסביר לו.

יפעת שאשא ביטון: נקודה נוספת מאד חשובה – אמרתי שתי נקודות: האחת זה משרד החקלאות והשנייה זה הנושא של העברת הכספים.

יפעת שאשא ביטון: הכספים היום מועברים דרך מועצת הלול.

משה גפני: אי אפשר ככה, רק שניה.

משה גפני: תמתיני רגע.

משה גפני: היא מדברת, באמת, זה פוגע בה.

משה גפני: תנו לי לשמוע מה שהיא מבקשת לומר.

משה גפני: בבקשה.

יפעת שאשא ביטון: דוחות ביקורת שהם הביאו בפני חושפים שלא תמיד הכספים עוברים במלואם לחקלאים.

יפעת שאשא ביטון: אנחנו כאן, ואני בטוחה שגם חבר הכנסת וקנין, נטו נמצאים עם הפנים לחקלאים.

יפעת שאשא ביטון: אנחנו רוצים שהם יקבלו את כל התגמול שמגיע להם ולכן, צריך לפקח על הסיפור הזה.

יפעת שאשא ביטון: אם זה לא עובר ישירות לחקלאים, שלדעתי זה הערוץ הנכון ביותר ועובר דרך מועצה כזאת או אחרת, אז שיהיה מי שיפקח וידאג ששקל לשקל יגיע לאותו חקלאי שנמצא בקצה.

יפעת שאשא ביטון: תודה רבה.

דוד ביטן: אני צריך ללכת, כבוד היו"ר.

דוד ביטן: קודם כל, אני מבקש שתדע שהעמדה שלנו, של הקואליציה, זה להעביר את החוק הזה כפי שהוא, ללא שום שינוי.

משה גפני: הקואליציה לא יכולה להגיד לוועדת הכנסת.

משה גפני: היא יכולה לבקש.

משה גפני: אם אנחנו נמצא לנכון לשנות, נשנה.

דוד ביטן: תן לי רגע להגיד לך, אתה לא צריך להיעלב.

משה גפני: אני ממש לא נעלב.

משה גפני: ועדה צריכה לדון, אחרת במה נדון?

דוד ביטן: גפני, תן לי לסיים.

דוד ביטן: אתה אמנם היו"ר ואתה יכול לבקש שינויים אבל אני אומר לך מה העמדה שלנו - -

משה גפני: בבקשה.

משה גפני: העבודה שלך היא עבודה טובה, אין ויכוח.

דוד ביטן: - - מהסיבה הפשוטה: משרד החקלאות אולי מבקש שינויים אבל הוא לא מביא הגדלת תקציב, וזה ניסיון להיכנס לתוך החוק הזה ולתת לאחרים שלא מגיע על פי החוק הישן.

דוד ביטן: על מנת לא להיכנס לכל התסבוכות של החוק הישן והחדש שרוצים לעשות, ואיזה תיקונים לעשות, עדיף בשלב הזה, כי זה מסתיים ב-2018, להאריך אותו כמות שהוא.

דוד ביטן: ואם יהיו כאלה שיחשבו במשרד החקלאות או באוצר שצריך לעשות שינויים, שיביאו חוק ממשלתי עם השינויים, עם מסגרת תקציב, ונשב ונדון בה.

דוד ביטן: לא ינצלו את החוק הזה על מנת לעשות שינויים שמשרד החקלאות רוצה בהם.

דוד ביטן: ולכן, אני מבקש מכבוד היו"ר להישמע הפעם לעמדת הקואליציה ולא לעשות עם זה בעיות.

דוד ביטן: אני הולך, ואם יש בעיות תגידו לי.

משה גפני: הקואליציה צריכה לשלוח לי פרחים אבל גדולים, ענקיים.

משה גפני: ראש המועצה מרום גליל, עמית סופר.

<עמית סופר: אדוני היושב ראש, חברי הכנסת, חברי החקלאים, קודם כל, אני שמח, אדוני היושב ראש, שהגענו לתחנה החשובה הזאת אחרי מסע שהחל לפני כשנה בהצהרה של שר האוצר.

<עמית סופר: אני חושב שלא צריך להכביר במילים על מצבה של החקלאות.

<עמית סופר: חוק הגליל הוא עמוד התווך בחקלאות.

<עמית סופר: כולם מכירים את האתגר הביטחוני, הכלכלי, החברתי, הציוני שבגליל.

<עמית סופר: אין ספק שההתמודדות פה לא קלה, והרחיב גם חבר הכנסת וקנין וגם חברת הכנסת שאשא ביטון על אתגר הזה.

<עמית סופר: הענף הזה הוא מטה לחמם של החקלאים.

<עמית סופר: ללא חוק הגליל אין זכות קיום לענף הזה.

<עמית סופר: המשמעות שאותם חקלאים, אותן 3,500 משפחות יהיו ללא פרנסה באותם ישובים, ישובי קו העימות.

<עמית סופר: אני רק רוצה להודות באופן אישי לחברי הכנסת יפעת שאשא ביטון ולחבר הכנסת וקנין, שבאמת הובילו את ההצעה בצורה מאד מסודרת, מקצועית, וכמובן לשר האוצר וכמובן לכל חברי הכנסת מכל הסיעות.

<עמית סופר: כמו ששמעת, אדוני היושב ראש, יש פה תמיכה מקיר לקיר.

<עמית סופר: אנחנו מדברים פה בסך הכל על הארכה של החוק, לא מעבר.

<עמית סופר: וכמו שהציע חבר הכנסת דוד ביטן, אם יש השגות כאלה ואחרות, בשעתו שיעשו את זה.

<עמית סופר: כרגע להעביר את זה כמות שהוא.

<עמית סופר: תודה רבה.

יפעת שאשא ביטון: חשוב לומר שעמית סופר היה שותף בכל החודשים האלה בשיח שהיה מול האוצר.

משה גפני: תודה רבה.

משה גפני: איתן ברושי.

איתן ברושי: אדוני היושב ראש, אני רוצה לומר לך, אדוני היושב ראש ובראשם חברי הכנסת וקנין, ויש פה נציגים של החקלאות וגם לאוזני האוצר: החוק הזה הוא הוכחה שהחיבור של חקלאות, ביטחון והתיישבות הם חלק מהמרכיבים של הציונות ושל עתידה של המדינה.

איתן ברושי: ללא ההתיישבות לאורך גבול הלבנון, הגבול לא היה שם.

איתן ברושי: ללא חוק הפטם, לא תהיה שם התיישבות.

איתן ברושי: חוק הגליל, הפטם והביצים.

איתן ברושי: שמעון פרס, זכרונו לברכה, היה אומר שהוא בעד לעזור לחקלאים אבל למה דרך הטוסיק של התרנגולת?

איתן ברושי: בכל זאת, אנחנו מדברים פה על משימה של התיישבות וביטחון ועל תכנון.

איתן ברושי: אדוני היושב ראש – תכנון.

איתן ברושי: מילה גסה, שראיתי שהוציאו היום מילון חדש ליום העברית, מילה שהאוצר מחק מזמן מהלקסיקון שלו, עד כדי כך שאמר פה וקנין שגם מביאים פירות לייתר ביטחון כדי לחסל את מה שנשאר.

איתן ברושי: לכן, אנחנו תומכים בחוק הזה, בלי קשר להערה כזאת או אחרת אבל כדאי שישתמע מהחוק הזה את מה שאתם לא אומרים.

איתן ברושי: בואו נאמר את האמת:

איתן ברושי: אם זה היה תלוי באוצר, זה לא היה קורה.

איתן ברושי: החוק הזה נכפה על האוצר, ושר האוצר מתחבר לגורמים שמובילים פה את החוק או ההיפך.

איתן ברושי: לכן, אני רוצה לומר שהחוק הזה, צריך להאריך אותו בעשר שנים.

איתן ברושי: אני מבין, תקני אותי שאשא ביטון, שהוחלט גם בהתערבות האוצר להקים ועדה שהיא בצמוד לחוק, אדוני היושב ראש, תבחן את החוק למרות שהאופק שלו - -

משה גפני: מה לבחון?

משה גפני: יש החלטה של ועדת שרים שיש ועדה ובראשה עומד האוצר.

איתן ברושי: אין ספק שהאוצר בראש הוועדה.

משה גפני: למה אין ספק?

עודד פורר: האוצר עומד בראש ועדה של חקלאות?

איתן ברושי: התשובה היא כן.

יפעת שאשא ביטון: - - -

איתן ברושי: אל תדאג, זה גם בראש של ועדה של תעשייה.

איתן ברושי: האוצר הוא כמו זה שסוחב את הזקנה ושואל למה היא נופלת?

משה גפני: סליחה איתן - -

יפעת שאשא ביטון: ממש לא.

יפעת שאשא ביטון: אני חושבת שיש פה חוסר הבנה של המטריה.

יפעת שאשא ביטון: יסבירו תכף משרד האוצר למה האוצר מוביל את זה.

איתן ברושי: לא על זה הדיון.

איתן ברושי: אני רוצה להגיד את המשפט האחרון: - -

יפעת שאשא ביטון: זה בכלל לא בסמכות של משרד החקלאות, זה גם לא בתקציב שלו.

<אסף לוי: משרד החקלאות מתנדב לא לבצע את החוק אם צריך.

משה גפני: שניה, אתה רשום לדיבור, ואני אתן לך את רשות הדיבור.

משה גפני: אל תיכנס באמצע.

איתן ברושי: אם מוקמת ועדה, היא צריכה לבחון גם את ההערות שמובאות לשולחן הזה היום.

איתן ברושי: ועדה שמוקמת לבחינת החוק הזה, שעל פי ההגדרה היא בראשות הממשלה, היא תבחן את כל ההערות, ולפי דעתי היא יכולה להחליט, הוועדה, שאם היא מקבל הערה זו או אחרת, היא לא צריכה לחכות עד סוף הכהונה של החוק הזה אלא להביא אותו לידי ביטוי בלוח זמנים שהיא תדרוש כולל תקציב.

איתן ברושי: ולכן, אני מציע חבריי, לאשר את ההצעה בשלמותה וככל האפשר מוקדם.

איתן ברושי: להקים את הוועדה, כמו שהוחלט, בהקדם, והטענות יובאו כבר לוועדה.

איתן ברושי: אם היא תמצא לנכון, היא גם תשתול אותם בתקופה הקרובה.

איתן ברושי: תודה רבה.

משה גפני: תודה.

משה גפני: עודד פורר, אתה רוצה אחרי כל הדוברים?

עודד פורר: לא, אני אגיד בשני משפטים, אולי אני גם ארצה להתייחס אחר כך: אני חושב שהחוק הזה מראה את הניהול, סליחה, הכושל בעניין של החקלאות.

עודד פורר: מטפלים פה כל פעם - -

משה גפני: למה סליחה?

משה גפני: אני חושב אחרת?

עודד פורר: לא, כי אני לא אוהב שאני אומר על מישהו "ניהול כושל".

עודד פורר: חקלאות זה תחום שנמצא בכשל שוק.

עודד פורר: כשהוא נמצא בכשל שוק, זה המקום של מדינה להתערב, גם מדינה שהיא בעד שוק חופשי.

עודד פורר: כשאתה שומע שיש מגדלי אגסים שקורסים ומגדלי אבוקדו וכולי, החבר'ה האלה הם אלה ששומרים על הגבולות שלנו, הם אלה שאוחזים בקרקע ובסוף, אין שם דור המשך.

עודד פורר: גם החוק הזה, לצערי, הוא לא חוק שמדבר על דור המשך.

עודד פורר: הוא חוק שמדבר על בוא נשמור על מה שקיים ולכן, ואני אומר את זה לאוצר בגלל שאתם נגד משק מתוכנן, שוק מתוכנן איפה שמחליטים שצריך להיות שוק מתוכנן.

עודד פורר: ומעבר לזה, ופה אני גם אומר לחברים שלי, יש את הנושא של מועצות הייצור, שאני חושב שהתמיכה צריכה להגיע ישירות לחקלאים בסופו של דבר, וזה נושא שצריך לטפל בו בנפרד.

עודד פורר: לא צריך בדרך להרוג את מה שקיים.

עודד פורר: אנחנו הולכים לטפל בעניין הזה, אבל העניין הזה צריך להיות דרוש טיפול, ואם הוקמה ועדה כזו, ככל שהוקמה, אני לא מכיר את ההחלטה של ועדת השרים – אם הוקמה ועדה כזו - -

משה גפני: אני אקריא לך.

משה גפני: ועדת השרים החליטה שמחליטים לתמוך בקריאה הטרומית על החוק של חברת הכנסת שאשא ביטון.

משה גפני: לתמוך בקריאה הטרומית בלבד על הצעת החוק של חברת הכנסת יפעת שאשא ביטון ולאחריה, אחרי הטרומית, יוקם צוות בין-משרדי בראשות משרד האוצר ובהשתתפות נציגי משרד הכלכלה והתעשייה, משרד החקלאות - -

יצחק וקנין: אז עם כל הכבוד לוועדת השרים, החוק שלי, הוא לא לוקח את זה לכיוון הזה, לשום הסדר עם אף אחד.

משה גפני: - - - המשרד לפיתוח הפריפריה, הנגב והגליל.

משה גפני: הליכי החקיקה - - - בהסכמת הצוות.

יפעת שאשא ביטון: לא משנה.

יפעת שאשא ביטון: זה בסדר שתהיה ועדה, ומי שמכיר את ההיסטוריה גם יודע למה.

יפעת שאשא ביטון: זה לא צריך להיות - - -

עודד פורר: סליחה, אני ברשות דיבור: עם כל הכבוד לוועדת השרים, ועדה שהולכת לעסוק בעניין של חקלאות, צריך לעמוד בראשה נציג שמרד החקלאות ולא נציג משרד האוצר, עם כל הכבוד לחברים שלי באוצר.

משה גפני: מיקי רוזנטל, בבקשה.

מיקי רוזנטל: אני אדבר אחרי.

משה גפני: בסדר.

משה גפני: אני אלך לפי הסדר, כפי שנרשמו: ניר דויטש, עורך דין ממשרד המשפטים.

משה גפני: .

<ניר דויטש: אני ממחלקת ייעוץ וחקיקה, משפט בינלאומי.

משה גפני: אנחנו מדברים על הגליל...

מיקי רוזנטל: כן, הם רוצים לדבר על ה-WTO, זה הסכם שמדינת ישראל חתומה עליו בעניין הזה.

משה גפני: סתם, בצחוק.

מיקי רוזנטל: לא, אבל זה חשוב שתדעו שיש הסכם שישראל חתומה עליו, שנוגד - -

משה גפני: אז תן לו להגיד.

משה גפני: על כל פנים, קח בחשבון שמה שאמרתי היה בדיחה.

משה גפני: אני מכבד אותך לדבר.

<ניר דויטש: תודה רבה לך אדוני היושב ראש.

<ניר דויטש: אדוני היושב ראש, סייע לי בכך שהוא חזר על החלטת ועדת השרים, שהתכוונתי להזכיר אותה ולהדגיש את הנושא שלפי החלטת ועדת השרים הוחלט לתמוך בקריאה הטרומית בלבד, ולקדם את הליכי החקיקה.

מיקי רוזנטל: אבל עכשיו יש פה חוק אחר.

מיקי רוזנטל: אתה צריך להבין את זה.

מיקי רוזנטל: אתה צריך להגיד למשרד המשפטים: החוקים הוצגו, החוק של וקנין, לא היתה לו שום התליה ולפיכך, הוועדה מוסמכת להמשיך ולקדם את החוק.

<ניר דויטש: אני לא מכיר את הצבעת ועדת השרים בנוגע להצעת החוק.

מיקי רוזנטל: ההתליה היתה רק על - - -

משה גפני: לא משנה, דבר לגופו.

משה גפני: זאת החלטת ועדת השרים.

משה גפני: אנחנו לא כפופים לוועדת השרים.

<ניר דויטש: אני לא אמרתי זאת לרגע.

<ניר דויטש: הקשיים והמורכבויות של החוק שהועלו הובאו גם בפני שרת המשפטים לדון בהיבטי שוויון שנוגעים לתמיכות שניתנות במסגרת חוק הגליל.

<ניר דויטש: ובמישור הזה, אני רוצה להזכיר אמירה של בית המשפט העליון, בפסק הדין 3815/08 איאד מג'ס נגד שר החקלאות בהקשר של הארכת תוקפו של החוק כפי שהוא.

<ניר דויטש: מדובר שם בפסקה 23 - אכן גם לעיקרון של תקופת מעבר צריכות להיות מגבלות, ויש להיזהר משימוש גורף בו לשם הנצחתה של אפליה.

<ניר דויטש: דווקא משום כך, נודעת חשיבות לכך שחוק הגליל, אשר מכוחו מוענקות תמיכות למגדלים שקיבלו מכסות הטלה בעבר, קובע זמן תפוגה לזכאות זו לשנת 2017.

<ניר דויטש: וכך אומר פסק הדין לעניין - -

יצחק וקנין: אני רוצה לענות לו.

<ניר דויטש: אני אבקש להמשיך: כמו כן, כפי שהעלינו בפני כבוד שרת המשפטים, הצעת החוק עלולה, ואני חוזר שנית: עלולה, ואני לא נכנס עכשיו לגופו של עניין ולהחליט האם מקיימת או לא מקיימת.

<ניר דויטש: היא עלולה להעלות קשיים במישור המשפט הבינלאומי - -

איתן ברושי: כל ההצעות שהיא מקדמת לא עלולות להעלות קשיים במישור הבינלאומי?

איתן ברושי: פתאום היא דואגת לעניין הבינלאומי?

מיקי רוזנטל: למה אתה צועק עליו?

איתן ברושי: אני צועק עליו כי - -

מיקי רוזנטל: לא, אל תצעק עליו.

מיקי רוזנטל: מה אתה רוצה ממנו?

מיקי רוזנטל: תדבר אליו, הוא פקיד.

איתן ברושי: אבל הוא מייצג אותה.

איתן ברושי: אני שואל אם חוק ההסדרה לא יעשה לו בעיות?

מיקי רוזנטל: תנשום עמוק, תשתה מים.

משה גפני: אז מה?

משה גפני: איתן, אני לא מסכים לדבר הזה.

מיקי רוזנטל: תדבר אליו, תסביר לו למה הוא טועה.

איתן ברושי: כל פעם אתם חוזרים על - - - שהיא תבוא לכאן ושהיא תגיד את השטות הזאת.

איתן ברושי: היא שולחת אותו לדבר שטויות ואחר כך אני לא יכול לתקוף אותו?

איתן ברושי: שיעביר לה את הדברים.

<ניר דויטש: - - -

משה גפני: מר דויטש, אפשר את ההקשבה שלך רגע?

איתן ברושי: - - - חוק ההסדרה בסדר אבל חוק הגליל לא בסדר.

יפעת שאשא ביטון: איתן הסוגיה הזאת עלתה, הוא לא ממציא את זה אבל עזוב את הצד הפוליטי, תן לו לדבר.

יפעת שאשא ביטון: אנחנו נתמודד את זה.

איתן ברושי: אז שהוא יעביר לה את המחאה שלי.

משה גפני: איתן, אני לא מסכים לדבר הזה.

משה גפני: מר דויטש - -

איתן ברושי: כל פעם אנחנו מגנים על הפקידים והשרים שולחים אותם להיות בשר תותחים, ואני צריך לשתוק על השטויות האלה.

משה גפני: אז אל תשתוק.

איתן ברושי: אני לא שותק.

איתן ברושי: יש לי זכות הזעקה לפחות.

משה גפני: מר דויטש, אתה תאמר את דבריך, אני מבקש ממך לא לנהל ויכוח עם אף אחד.

משה גפני: אתה תאמר את דבריך במלואם.

<ניר דויטש: תודה רבה.

משה גפני: זה לא תודה רבה, זה התפקיד שלנו.

משה גפני: אנחנו חייבים לשמוע את נציגי הממשלה כמו את חברי הכנסת כמו האורחים.

משה גפני: אני מבקש שתאמר את דבריך, אני מכיר את הבג"ץ הזה, ותכף חבר הכנסת וקנין ביקש להשיב על זה ואני כמובן אאפשר לו אבל תאמר את דבריך במלואם.

<ניר דויטש: אני אגיד בנוסף, שבמסגרת עבודת הצוות, הוא יוכל להתייחס לקשיים הבינלאומיים שהצעת החוק עלולה להעלות.

<ניר דויטש: בהקשר הזה, איך שהוא להזכיר את הסכמי ארגון הסחר העולמי, ה-WTO.

<ניר דויטש: אנחנו יודעים שגם בכוונת משרד החקלאות וגם בכוונת משרד האוצר, כל משרדי הממשלה לעמוד במחויבויות של מדינת ישראל במישור המשפט הבינלאומי - -

משה גפני: יש לי שאלה אליך בבקשה, אני גם אשאל את זה את נציג משרד החקלאות ואת נציג משרד האוצר: 2017, גם אני הבנתי שהיא הולכת להגיע.

משה גפני: למה הבנתי?

משה גפני: בגלל שהתחילו לדבר איתי מהאוצר על חוקה הסדרים ועל תקציב מדינה.

משה גפני: הבנתי ש-2017 הולכת להגיע.

משה גפני: אתם ידעתם, אתם, נציגי המשרדים כולם, אני אל אומר רק לך אבל אתה מעלה את זה אז אני אומר גם לך: ידעתם ש-2017 עומדת להגיע.

משה גפני: 2017 מגיעה בנושא הזה, הגליל נופל.

משה גפני: זאת המציאות.

משה גפני: ישובים צמודי גדר פשוט יתמוטטו.

משה גפני: ידעתם את זה והחלטתם על הקמת צוות.

משה גפני: עשיתם משהו בעניין הזה?

משה גפני: אתם יכולים לבוא עכשיו לוועדה ולהגיד: תעבירו את זה בקריאה ראשונה, נמשיך לדון על זה לקראת הקריאה השנייה והשלישית?

משה גפני: הרי אף אחד מאתנו לא ייתן לגליל ליפול.

משה גפני: הרי המשמעות של העניין זה שאנשים יושבים שם מול החיזבאללה – אני כבר לא מדבר על כל המרחב ההוא.

משה גפני: כל השנים זה נעשה, אף אחד לא חולק שצריך לעשות את זה.

משה גפני: יש בעיות, כפי שהקראת, אני מסכים, שזה צריך צוות שיבחן את זה אבל אנחנו לא נוכל להתמהמה עם זה בגלל שאתם, אני לא רוצה להגיד עצלנים, בגלל שזו מילה לא נכונה אבל איזו מילה מקבילה אם הייתי מוצא, הייתי אומר.

משה גפני: למה לא עשיתם כלום עד עכשיו?

משה גפני: לא בגלל שוקנין הציע הצעת חוק או שאשא ביטון הציעה הצעת חוק.

משה גפני: למה אתם לא עשיתם?

משה גפני: מה חשבתם?

משה גפני: שמה?

משה גפני: שהגליל לא קיים?

משה גפני: ש-2017 לא עומדת להגיע?

משה גפני: הייתם שואלים אותי, הייתי אומר לכם ש-2017 עומדת להגיע.

משה גפני: קיבלתי את החוק על מיסוי דירה שלישית.

משה גפני: הבנתי ש-2017 עומדת להגיע.

<עלי בינג: - - -

משה גפני: למה משרד המשפטים לא?

משה גפני: משרד האוצר, בסדר.

איתן ברושי: אתה לא יודע שמשרד האוצר מנהל את המדינה?

יפעת שאשא ביטון: וטוב שכך, שיש לנו אוצר.

יפעת שאשא ביטון: האוצר הוא שלנו הפעם.

משה גפני: אז רגע...

<עלי בינג: אני מאגף תקציבים באוצר.

<עלי בינג: חוק הגליל, התוקף שלו מסתיים בסוף שנת 2017.

<עלי בינג: אנחנו נמצאים עכשיו בינואר 2017, זה לא שעוד חודש החוק - -

יפעת שאשא ביטון: אנחנו רוצים להגיע לשם מוכנים.

<עלי בינג: רק להעמיד דברים על דיוקם: אנחנו רוצים להגיע לשם מוכנים, לכן התחלנו כבר את הדיונים.

<עלי בינג: ההחלטה בוועדת שרים לחקיקה היתה זה לא מכבר והצוות עתיד לקום.

משה גפני: אתם תסכימו - -

עודד פורר: התחלתם את הדיונים או שהצוות אמור - -

איתן ברושי: ליבר, תסביר שיש מדגרות שכבר - - - הם לא יודעים מה זה ענף הלול.

עודד פורר: אמרת לפני שהתחלתם את הדיונים.

<עלי בינג: התחלנו את הדיונים לא במסגרת הצוות הזה אבל בתוך משרדי הממשלה השונים - -

משה גפני: עלי בניג, זה לא נכון.

משה גפני: פשוט לא נכון.

<עלי בינג: מה לא נכון?

משה גפני: כשישבנו פה על חוק ההסדרים, העלה חבר הכנסת וקנין והוא ביקש להכניס את זה כהסתייגות לחוק.

יצחק וקנין: בשנייה האחרונה הורדתי את זה, בשנייה האחרונה.

מיקי רוזנטל: חבל שהורדת, עשית טעות.

משה גפני: לא, לא עשית.

מיקי רוזנטל: לא, כי לבטל את זה תמיד אפשר.

עודד פורר: אם הצוות לא יעבוד מהר, מה יקרה?

עודד פורר: הרי יש צוותים - -

משה גפני: תנו לי רגע להשלים.

משה גפני: עודד, תן לי רגע - -

יפעת שאשא ביטון: לא, אנחנו מקבלים את מה שברושי אמר.

יפעת שאשא ביטון: אנחנו נעביר את החוק, ואם נדרש לשינויים תוך כדי תנועה אנחנו נעשה את זה במהלך - -

איתן ברושי: בינתיים צה"ל הקים יחידה שמאמנת - - - של החיזבאללה.

איתן ברושי: מעמיד את הצבא מול החיזבאללה, יחידה מיוחדת.

משה גפני: אפשר לדבר רגע?

משה גפני: היתה אפשרות להעביר את החוק הזה בחוק ההסדרים הרבה זמן לפני השבוע האחרון, שעליו אתה מדבר בקריאה הטרומית.

משה גפני: היה אפשר להעביר את זה.

משה גפני: חבר הכנסת וקנין ויו"ר האופוזיציה והקואליציה והחברים כולם תתמכו בזה.

משה גפני: היה אפשר להעביר את זה, היינו היום אחרי קריאה שנייה ושלישית.

משה גפני: נעתר חבר הכנסת וקנין, הוא לא עשה טוב, אני חושב שהוא עשה נכון.

משה גפני: נעתר חבר הכנסת וקנין כי רצה שזה יהיה רחב יותר, והוא צודק.

משה גפני: נעתר חבר הכנסת הוקנין לבקשתו של שר האוצר ולא הבאתי את זה להצבעה, ואמרנו שזה ילך במסלול של חקיקה רגילה.

משה גפני: שאשא ביטון יחד עם חבר הכנסת וקנין – אגב, גם אני חתום על אחד החוקים, כולנו חתומים בעצם.

משה גפני: זה שזה מסתיים בסוף 2017 אנחנו יודעים.

משה גפני: אני שואל אותך האם אתם תסכימו – אני לא צריך את ההסכמה שלכם אבל שנעביר את זה לקריאה הראשונה ותקימו את הצוות בין הראשונה לשנייה והשלישית.

משה גפני: גם אנחנו לא רוצים שיהיו תקלות.

<עלי בינג: כפי שאמרת, אתם לא נדרשים להסכמה שלנו.

<עלי בינג: בעצם מה שוועדת שרים לחקיקה החליטה, שמאשרים קריאה טרומית, - -

משה גפני: בסדר אבל אין לך סיבה הגיונית למה לא לאשר את זה.

<עלי בינג: אני רק אגיד שכמשרד האוצר, אנחנו תומכים בקידום החוק.

<עלי בינג: מנכ"ל משרד החקלאות במכתבו - -

יפעת שאשא ביטון: משרד האוצר תומך, וגם תומך בקידום החוק לקריאות הבאות חד-משמעית.

מיקי רוזנטל: שאלה טכנית לענות עליה: כמה ההיקף הכספי של הסובסידיה?

<אסף לוי: 103 מיליון.

מיקי רוזנטל: מי ענה?

מיקי רוזנטל: אסף לוי ממשרד החקלאות.

מיקי רוזנטל: עוד שאלה אחת:

מיקי רוזנטל: מי מקבל את הכסף ואיך נעשתה הרשימה - -

משה גפני: אז את זה נשמע ממנו, אני תכף נותן לו לדבר.

מיקי רוזנטל: זו השאלה אולי המהותית ביותר, איך נקבע את הרשימה הזאת ומתי היא נקבעה, ואם היא מעודכנת.

מיקי רוזנטל: כל מיני שאלות שעולות.

משה גפני: תמתין בסבלנות.

משה גפני: משרד המשפטים, מר דויטש, תסיים.

<ניר דויטש: הנקודה של ה-WTO דיברתי ולכן, גם משרד החקלאות, המסר שקיבלנו ממשרד החקלאות ומשרד האוצר שהכוונה זה להתאים את ההוראות המחויבות הבינלאומיות של מדינת ישראל.

<ניר דויטש: והנושא הנוסף שהועלה כקושי זה הנושא של השינויים שחלו בענף הפטם וההבדלים בינו לבין ענף הביצים, שיש להתחשב בכך בעת חקיקת הארכת החוק.

<ניר דויטש: אלה הנושאים.

משה גפני: תודה רבה.

משה גפני: אתה רוצה לענות?

יצחק וקנין: כן, אומר את זה כך: שנת 2017 היא בסך הכל מקרית בכל הסיטואציה הזאת, לצערי הרב אני אומר את זה.

יצחק וקנין: החוק ביסודו מעולם לא הוגבל.

יצחק וקנין: כשהוא התקבל, אני זוכר שישבתי ביציע עם דוד אוזן ביחד, ישבנו ביציע של מליאת הכנסת, עוד לא הייתי חבר כנסת, והחוק ניתן ברוב של קרוב לשבעים ומשהו חברי כנסת שהצביעו בעד החוק הזה כי הבינו את החשיבות של הענף הזה לאותם ישובים, והסברתי את זה בהתחלה.

יצחק וקנין: ככה ש-2017 זה הכל מקרי.

יצחק וקנין: למה הארכנו את זה?

יצחק וקנין: היתה הסכמה לעשר שנים, הארכתי את זה בעשר שנים אבל יכולתי גם להביא 20 שנה.

יצחק וקנין: אז מה הייתם אומרים ב-2027?

יצחק וקנין: נחכה ל-2027?

יצחק וקנין: גם עכשיו אני לא חושב – למה הגבלתי אותו?

יצחק וקנין: יש פה עוד כמה דברים שאני נוגע בהם מול המשרד בנושא של הרפורמה ודברים שמאד חשובים לענף הזה, כולל הרפורמה של הענף.

יצחק וקנין: בנושא של הפטם – אני רק רוצה לומר מה שהוא אמר:

יצחק וקנין: הפטם הוא מזערי פה, בסובסידיה.

יצחק וקנין: הוא חלק מאד שולי מהסובסידיה ולכן, אל תנסו לנפח את זה, הוא מאד שולי.

יצחק וקנין: לשאלתו של רוזנטל – אותם בעלי נחלות חקלאיות שהיו רשומות ב-1998, אפשר להגיד כמעט ולא השתנה כהוא זה מאותם בעלי נחלות מלבד אם זה בן ממשיך או אם ניתנה תוספת של נחלות חד-פעמית עם חוק הגליל וכאשר כל הנחלות הנוספות או המכסות הנוספות לא מקבלות את חוק הגליל.

יצחק וקנין: רק אותן מכסות יסוד שנרשמו בשנת 1998 ומעליהן לא התווסף כלום, אלה הדברים, חד וחלק.

יצחק וקנין: לכן - -

עודד פורר: אם עכשיו יושב מישהו חדש, למה הוא לא זכאי ל - -

יצחק וקנין: המכסות החדשות לא מקבלות אבל צריך להבין שזה ניתן כהעדפה רק ליישובי קו העימות.

משה גפני: רגע, תנו למשרד החקלאות.

יצחק וקנין: תראה, זה דורש תוספת תקציבית.

מיקי רוזנטל: בהמשך למה שאמר וקנין, מתי עשיתם את הבדיקה האחרונה?

משה גפני: מיקי לפני השאלות – עד עכשיו אנחנו מקיימים דיון כבר הרבה זמן - -

מיקי רוזנטל: בבקשה, בכבוד.

משה גפני: משרד החקלאות, דוקטור אסף לוי.

<אסף לוי: תודה רבה על זכות הדיבור.

<אסף לוי: אני אתחיל בסוף – אנחנו בעד הארכת חוק הגליל אבל במתכונתו זו, של הארכה אוטומטית, יש לנו גם בעיה מקצועית וגם בעיה משפטית להארכת התוקף, ואני אגע בכמה נקודות, ותוך כדי אני אענה על השאלות של חבר הכנסת רוזנטל: חוק הגליל נקבע, כמו שחבר הכנסת וקנין אמר, נקבע ב-89, וב-2000 נכנסו בהחלטות ממשלה בעלי מכסות נוספות לחוק הגליל, ומאז הקבוצה סגורה.

<אסף לוי: בשביל לעודד צעירים ובשביל לעודד ולחזק את הגליל - -

משה גפני: איתן אני לא מסכים.

משה גפני: דובי, אתה רוצה לדבר?

<דובי אמיתי: בסוף.

<דובי אמיתי: לפני שאתה מסכם, תרשה לי.

משה גפני: אנחנו מתקרבים לשם.

משה גפני: בבקשה.

<אסף לוי: בעצם משנת 2000 לא נכנסו בעלי מכסות חדשות והצעירים כרגע לא מקבלים את חוק הגליל, ואנחנו מקצועית חושבים וגם בג"ץ פסק בנושא הזה, שיש פה אי שוויוניות וצריכים שהאוטובוס יעצור בתחנה הראשונה ויעלה גם את הצעירים וגם את בני המיעוטים וגם ישובים אחרים.

<אסף לוי: יש לי כאן מפה, אם יורשה לי אחר כך, אני אציג את כל היישובים שאני לא יודע כיום להסביר למה הם לא נמצאים בחוק, וזו הנקודה שאני חושב שאנחנו צריכים לתת - -

משה גפני: מה למשל?

<אסתר זנזורי פריאל: אני מהלשכה המשפטית במשרד החקלאות.

<אסתר זנזורי פריאל: כפי שהיום קובע חוק הגליל, יש תוספת לחוק ושם מפורטים הישובים והמועצות האזוריות שמקבלים את הסובסידיה הזאת.

<אסתר זנזורי פריאל: אין לנו הסבר כרגע לומר למה דווקא ישובים אלה ולא אחרים.

<אסתר זנזורי פריאל: יכול להיות שבאותה תקופה אלה היו הישובים הרלוונטיים ואני אביא לדוגמה: - -

מיקי רוזנטל: זה היסטורית.

<קריאות: - - -

משה גפני: רגע, תנו לשמוע.

<אסתר זנזורי פריאל: מועצה אזורית מבואות החרמון – כולה מקבלת.

<אסתר זנזורי פריאל: מועצה אזורית הגליל העליון – כולה מקבלת.

<אסתר זנזורי פריאל: מועצה אזורית מעלה יוסף – כולה מקבלת אבל במועצה האזורית גולן, יש רשימה ספציפית של ישובים: אודם, אורטל, אלרום, אפיק, גשור וכו'.

<אסתר זנזורי פריאל: לא כל ישובים מקבלים - -

משה גפני: למה?

<אסתר זנזורי פריאל: אנחנו לא יודעים.

מיקי רוזנטל: כי היסטורי.

מיקי רוזנטל: כי זה נקבע לפני 30 שנה.

יצחק וקנין: זה בדיוק הבעיה.

<קריאות: - - -

משה גפני: רק שניה, מה זה?

משה גפני: רבותי, אני לא מסכים.

<אסף לוי: האם באותם ישובים יכולים לקבל - - - באותו יישוב?

<אסף לוי: בישובים שהם ברשימה - -

<קריאות: - - -

משה גפני: שניה, אני אוציא מהדיון.

משה גפני: תמתינו.

משה גפני: אני מבקש לא להתפרץ לתוך הדברים, עם כל הכבוד.

משה גפני: רבותי, אני לא מסכים.

מיקי רוזנטל: אנחנו שואלים שאלות.

משה גפני: שאלות בבקשה אבל מתפרצים לו לתוך הדברים.

מיקי רוזנטל: אמר כבודו שיש לכם רשימה משנת 89, רשימה סגורה, ואתם הייתם שמחים להרחיב אם אפשר היה וכולי, אני אתכם.

מיקי רוזנטל: אני שואל: אלה שכן מקבלים, מתי עשיתם בדיקה פעם אחרונה אם בכלל יש שם לול?

מיקי רוזנטל: האם בכלל יש שם מישהו?

מיקי רוזנטל: מתי עשיתם בדיקה כזאת?

<אסף לוי: שניה רגע, כל הזמן וכל שנה אנחנו כמעט מונעים את התמיכה של 30,40 מגדלים שלא עומדים בתנאי החוק, שהם לא גרים במרום הגליל.

<אסף לוי: סליחה, לא במרום הגליל אלא בישובים המנויים בתוספת לחוק.

<אסף לוי: אנחנו מונעים את זה כל הזמן, ואנחנו עושים שימועים ועוצרים את הסובסידיה חדשות לבקרים, אפילו כל שבוע או כל שבועיים אנחנו בודקים את זה.

<אסף לוי: יש לנו פקחים שמסתובבים ואנחנו עובדים על זה יום יום.

<אסף לוי: היות ועכשיו אנחנו נתחיל גם תביעות השבה אחורה כדי לדעת שאנשים שקיבלו - -

מיקי רוזנטל: כמה תביעות יש לכם שהתווספו לרשימה של מגדלים, שמבקשים להתווסף לרשימה?

<אסתר זנזורי פריאל: אין אפשרות כזאת.

מיקי רוזנטל: אבל פנו אליכם.

מיקי רוזנטל: אני יודע שפנו אליכם אנשים שונים שמגדלים בגליל, בישובים - -

משה גפני: מה שהם אומרים: - -

מיקי רוזנטל: בסדר, אני יודע מה הם אומרים.

מיקי רוזנטל: תאמין לי, אני מבין מה הם אומרים אבל אני רוצה לדעת כמה מגדלים יש - -

משה גפני: בא נחדד אתה עניין הזה – לפי מה שהבנתי יש רשימה, ואם פונים מגדלים ממקומות חדשים, אין להם רשימה כזאת בגלל שהם אומרים להם מיד: לא.

מיקי רוזנטל: והיא סגורה.

<אסף לוי: יתרה מזאת, אדוני היושב ראש - -

משה גפני: רגע, זה נכון מה שאמרתי?

משה גפני: אני לא מכיר את זה.

<אסף לוי: זה נכון מאד.

<אסף לוי: אני רק מוסף שגם מגדל חדש שלא נמנה כבעל מכסה בשנת הגביה, ב-89-90, גם אם הוא בישוב המונה בתוספת, לא יכול לקבל.

<אסף לוי: כל הדור הצעיר שעכשיו, שאנחנו רוצים לחזק את הגליל, לצערי לא יכול לקבל את החוק.

יצחק וקנין: תוסיפו כסף - - -

יפעת שאשא ביטון: בדיוק.

יפעת שאשא ביטון: אז משרד האוצר הוא כספומט?

יפעת שאשא ביטון: אני לא מצליחה להבין את השיח.

יפעת שאשא ביטון: אתם הצדיקים שבאים ואומרים - - - ואתם לא מוסיפים תקציב?

<אסף לוי: אנחנו אתכם.

<אסף לוי: אנחנו רוצים - -

משה גפני: אני מבקש לא להתערב.

יפעת שאשא ביטון: לא, אתה לא איתי.

יפעת שאשא ביטון: אם אתה אומר שהכספומט פה, אתה לא איתי.

<אסף לוי: אמרתי את זה - -

יפעת שאשא ביטון: משרד החקלאות יש לו סדרי עדיפויות.

משה גפני: לא לענות.

משה גפני: ביקשתי לא לענות.

משה גפני: עם כל הכבוד, מה זה הצעקות האלה?

יצחק וקנין: יש איזו טעות ואני אסביר אותה: כשהחוק התקבל, נמנו הישובים וזאת הרשימה הסגורה כולל החקלאים שיש בכל מועצה ומועצה, בכל ישוב ויישוב.

יצחק וקנין: אני אומר שאין לי התנגדות, אני, כמציע החוק, להוסיף את אודם ואת כל מי שאתם רוצים.

יצחק וקנין: בבקשה, תוסיפו רק מה?

יצחק וקנין: תביאו עוד כסף, עוד 30,40 מיליון שקל.

יצחק וקנין: תתקצבו את זה, אין לי התנגדות.

<אסף לוי: אדוני היושב ראש, אני יכול להגיב?

יצחק וקנין: אם האוצר יכול להביא עוד 40 מיליון...

יפעת שאשא ביטון: רק תשמרו על העניין של קו עימות.

יצחק וקנין: צריך להבין שכל אותם חקלאים שאתם מונים פה באודם, ברמת הגולן, בכלל לא היו פעילים בענף ההטלה.

מיקי רוזנטל: אבל לא חשוב, הם היום בקו העימות?

מיקי רוזנטל: הם מגדלים פטם?

מיקי רוזנטל: למה אחד כן ואחד לא?

מיקי רוזנטל: מה זה?

מיקי רוזנטל: או שאנחנו תומכים בצפון או שלא תומכים בצפון.

יפעת שאשא ביטון: מיקי אנחנו אתך.

מיקי רוזנטל: אני לא יכול להצביע בעד חוק שמפלה בין אנשים.

מיקי רוזנטל: זה לא בסדר.

משה גפני: אני לא מסכים, אדוני ראש המעוצה.

משה גפני: זה לא בסדר.

מיקי רוזנטל: שאלה ברשות - -

משה גפני: רגע, לא.

משה גפני: מיקי אל תצביע, אני אתן לך לשאול שאלה.

משה גפני: בא ניתן לענות.

<אסף לוי: חצי משפט, אדוני היושב ראש?

משה גפני: לא.

משה גפני: אני רוצה שתענה, אתה גורם מרכזי בעניין הזה, אתה הצלחת לעורר פה את כולם, עד עכשיו היה כזה ישנוני אז בסדר.

מיקי רוזנטל: לא, זה אני עוררתי.

משה גפני: בסדר.

משה גפני: אז תמתינו בבקשה בסבלנות.

משה גפני: מה שאמרתם הם דברים חשובים, אני לא מתעלם מהם.

משה גפני: גם החברים המציעים לא מתעלמים מזה, נראה מה אנחנו עושים עם העניין.

משה גפני: אני רואה בזה דבר שהוא לא בסדר.

משה גפני: הממשלה היתה צריכה לשבת על זה.

משה גפני: אם הממשלה אמורה לשבת עכשיו, אז שתשב עכשיו אבל אתה הצבעת?

מיקי רוזנטל: אני הצבעתי.

משה גפני: מיקי, אתה אחריהם.

משה גפני: חברי הכנסת אחריהם.

מיקי רוזנטל: אני רוצה שאלה אליו.

מיקי רוזנטל: תקשיב זה באותה סוגיה: יש מסלול שנקרא חלף פטם.

מיקי רוזנטל: שמעתם על מסלול "חלף פטם?

מיקי רוזנטל: שיסביר לנו מה זה חלף פטם.

מיקי רוזנטל: איך בעצם עושים ככה...

משה גפני: תרשמו ותסבירו.

משה גפני: אתה הצבעת, אני מבקש לדבר בקצרה.

משה גפני: בבקשה.

<שמעון ביטון: אני ממושב אביבים שבגבול הצפון.

<שמעון ביטון: אדוני היושב ראש, קצת תמוה התמימות פה של משרד החקלאות - -

משה גפני: אל תיתן ציונים, תגיד את עמדתך.

<שמעון ביטון: - - חשוב שישמעו את הציונים.

<שמעון ביטון: חשוב שישמעו כי זה הדבר האחרון שמעניין היום את משרד החקלאות, זה חקלאות וחקלאים בכלל.

<שמעון ביטון: פתאום קפץ לו חוק הגליל לטפל בו.

<שמעון ביטון: יש עוד הרבה דברים שצריך לטפל בהם והוא לא חשב לטפל בהם.

<שמעון ביטון: הלוואי והיינו מקבלים אנחנו היום את התקציבים שהגולן קיבלו במשך כל השנים אבל ליבי אתם ועם כל החקלאים בכלל בכל הארץ.

<שמעון ביטון: אדוני היושב ראש, נושא הסובסידיה הזה בדמנו, ואני אומר לאדוני היושב ראש וכל חברי הכנסת וכל מי שמריץ את ההחלטה הזאת: אני חייב להזכיר שבאחת הוועדות משנת 2007, חבר הכנסת שי חרמש העלה הצעה בדיוק באותה סוגיה, לכלול את עוטף עזה בחוק הגליל.

<שמעון ביטון: ואז נאמר במפורש: חוק הגליל, כשמו כן הוא, לא פותחים אותו בגלל הסוגיות 1,2,3,4, והם ממליצים שאם אפשר לעזור בנתח מסוים של חקלאים בכל חבל בארץ, יטפלו בו.

<שמעון ביטון: חוק הגליל - -

משה גפני: אבל זה מה שאנחנו עושים עכשיו.

<שמעון ביטון: אני מבין, אבל אני שישמעו את זה אנשי משרד החקלאות - -

משה גפני: אתה לא צריך להתעצבן, אנחנו נעביר את זה.

<שמעון ביטון: משרד החקלאות, לא מעניין אותו, הוא רוצה לחסל אותנו פעם אחר פעם.

<שמעון ביטון: ואני מבקש מכל חברי הכנסת לא לתת יד בזה, והחקלאים בגולן, שגידלו בתקופת חוק הגליל עופות כן קיבלו סובסידיה.

<שמעון ביטון: שיגיד את זה.

<שמעון ביטון: הם חדשים, הם לא מכירים את החוק בכלל.

<שמעון ביטון: החקלאים בגולן קיבלו, ומי שקיבל ימשיך לקבל.

משה גפני: תודה רבה.

<קריאות: - - -

<דובר: קודם כל, שמעון ידידי נגע ממש - -

משה גפני: אבל תדברו מעשי, זה חוק הגליל.

<דובר: אז אני אומר: חוק הגליל, כשמו כן הוא.

<דובר: אודם וכל הישובים האלה, אני אומר לך שברובם לא מגדלים היום.

<דובר: כמו אצלנו, אותם חקלאים צעירים שקיבלו, ברובם אין להם אפשרות לגדל.

<דובר: עד שלא תהיה רפורמה, עד שלא יהיה סידור בנושא של הענף, יגדלו.

<דובר: צריך להעביר את החוק כמות שהוא ומחר, אם יש תוספת, אפשר לקבל את התוספת.

יפעת שאשא ביטון: נכון, אני מקבלת את המתווה שהוצע כאן.

<דובר: משרד החקלאות, כמו שהרס את כל הענפים, אני אומר לכם שמי שרואה בשלוש שנים האלה, בשנתיים האלה שמשרד החקלאות עובד בו, הכל הולך.

<דובר: בצאן, בפטם.

<דובר: כמו שאתם אומרים, 2016 היתה השנה הכי גרועה בפטם.

<דובר: האם אותו צרכן נהנה מזה?

<דובר: לא אבל תראה את כל - -

משה גפני: שמעון תודה.

משה גפני: אני לא מקבל את הדברים, מה שאמר ראש המועצה לגבי משרד החקלאות.

משה גפני: כל המשרדים צריכים לעשות את עבודתם, מותר לו להגיד.

משה גפני: בבקשה.

<אריאל ארליך: אני מפורום קהלת.

<אריאל ארליך: שלום.

<אריאל ארליך: אנחנו שלחנו נייר - -

משה גפני: רגע, שנייה.

משה גפני: קודם כל אני מדבר על הישובים, אני מתנצל.

איתן ברושי: הגיעו מרכיבי הציונות עכשיו.

משה גפני: רגע, מה יש לך היום?

משה גפני: הגעת היום עם מרץ חבל על הזמן.

משה גפני: דובי, אתה רוצה להגיב?

<דובי אמיתי: אתה לקראת סיום?

משה גפני: זה לקראת סיום.

משה גפני: אני לא ממשיך את הדיון הזה יותר מדי.

<דובי אמיתי: אז ברשותך, תאפשר לי כמה דקות: ראשית, אני מברך על החוק.

<דובי אמיתי: זה חוק שתומך תמיכה רצינית, מקצועית בתושבי הגליל.

<דובי אמיתי: בלי העסק הזה לא יהיה קיום של החקלאות, לא בענף ההטלה ולא בענפים האחרים.

<דובי אמיתי: זה חוק מבורך, והחוק הזה חייב לקבל את מרבית תשומת הלב בכדי שהגליל ימשיך לפרוח.

<דובי אמיתי: אתה תיארת מספיק טוב, אולי יותר טוב ממני, את מה עובר על החקלאים בגליל.

<דובי אמיתי: מצד שני, משנת 89-91 השתנו מספר דברים.

<דובי אמיתי: מכיוון שהשתנו מספר דברים, צריך לעשות התאמות, להתאים את החוק לימים של 2017-2027.

<דובי אמיתי: אני אתן דוגמה אחת קטנה לחברי, וקנין ויפעת שאשא ביטון, שהמושבה מטולה, שהיא הצפונית ביותר וישוב הגדר המסובך ביותר לא נמצא בחוק הזה.

<דובי אמיתי: נפלה טעות.

<דובי אמיתי: זו הזדמנות אולי לתקן - -

משה גפני: איזה ישוב?

<קריאות: מטולה.

יפעת שאשא ביטון: מגדלים ביצים במטולה?

יפעת שאשא ביטון: אני שואלת.

יפעת שאשא ביטון: תעשה לי סיור חדש, אני לא מכירה.

משה גפני: אנחנו מקבלים את ההצעה הזאת שהוא יעשה לך סיור חדש.

<דובי אמיתי: אני יכול לעשות לך, אני אעשה לה סיור, היא חברה טובה על אף הציניות שלך, אני ארגיע אותך, ונעשה סיור.

יפעת שאשא ביטון: לא, בכלל לא.

יפעת שאשא ביטון: אני שמחה לשמוע דברים חדשים.

<דובי אמיתי: נעשה סיור, ואני אמשיך לומר לך שבמטולה, וביקשתי שיעשו בדיקה, לפני 89 היו.

<דובי אמיתי: היום נעשה בדיקה, היו המון מכסות, ואני רוצה לעזור גם למטולה כי היא גם בגליל והיא גם ישוב - -

יפעת שאשא ביטון: חובה לעזור למטולה, זה לא קשור.

<דובי אמיתי: אני רק אומר פה, למען הפרוטוקול ושיהיה ברור גם לחברים הכי טובים שלי ממעלה יוסף, מרום הגליל, מבואות חרמון: אדוני היושב ראש, חשוב לי שאתה תקשיב.

<דובי אמיתי: יש עיוותים, יש אי איזונים ואי שוויוניות בלשון - ידידי הוותיק מר וקנין, עברנו חוויה אחת דומה בחוק המים, שאני לא הסכמתי לתהליך.

<דובי אמיתי: לכן, אני רוצה לומר פה, שירשם בפרוטוקול: בחוק המים, תיקון 27, לקחו מחקלאי א' לחקלאי ב'.

<דובי אמיתי: בחוק הגליל אני לא אסכים אם מישהו יבוא אלי בסוף ויגיד לי: בשביל לתת לתושבי מטולה תוספת, זה יבוא על חשבון שמעון ביטון, מראש אני מוותר.

<דובי אמיתי: על הבסיס הזה הייתי מציע גם לחברי הכנסת, גם לוועדה – יכול להיות שבתהליכים אני לא מספיק מכיר את מר וקנין.

<דובי אמיתי: אני כן מציע עם ידיים נקיות והראש חושב, נראה לי שיש קונצנזוס שלם שחוק הגליל צריך לעבור.

<דובי אמיתי: אני מציע לאפשר לצוות בין-משרדי, כמו שנקבע לעשות רגע, עצור, יכול להיות שיש כאלה שצריכים להוסיף אותם.

<דובי אמיתי: אולי בנים ממשיכים, אולי במקרה ייפול עלינו נס מהשמיים ויעזור לנו יושב ראש הוועדה להביא עוד איזה 40,50 מיליון שקל.

<דובי אמיתי: אתה שומע אדוני יושב ראש הוועדה?

משה גפני: כן.

<דובי אמיתי: עוד 40,50 מיליון שקל לחוק הגליל כי זה מאד חשוב.

<דובי אמיתי: מאד חשוב.

<דובי אמיתי: ואז נוכל להכניס גם צעירים פנימה ונביא אותם לצפון אבל אם אני מסכם את הדברים שלי, אני אומר: הוקם צוות, כולנו חיים בידיים נקיות, שאף אחד לא יחשוש.

<דובי אמיתי: אני מודיע פה שאני על חוק הגליל, עבור האנשים האלה, אשכב על הגדר ויותר מזה, אבל בא נעשה את זה מסודר.

משה גפני: בסדר, תודה.

משה גפני: מיקי.

מיקי רוזנטל: תראו, לסייע לחקלאים זה ציונות במיטבה, לסייע לחקלאים בצפון זה ציונות 2017 דה-לוקס.

מיקי רוזנטל: אין בכלל שאלה שצריך לסייע לחקלאים.

מיקי רוזנטל: החוק הזה בעייתי מכה וכמה סיבות: 1.

מיקי רוזנטל: שהסיוע לא לחקלאים אלא למועצות ייצור, וזה נושא סבוך אחד.

מיקי רוזנטל: אבל הנושא הסבוך השני הוא שהוא לא רק חוק לא שוויוני.

מיקי רוזנטל: היום אנשים מקבלים כסף כי ב-89 הם גידלו פטמים והיום גם לא מגדלים והם מקבלים עדין כסף.

מיקי רוזנטל: - -

<קריאה: - - -

מיקי רוזנטל: אני אומר.

מיקי רוזנטל: ותאמין לי, כל מה שאני אומר, אתה יודע שאני יודע על מה אני מדבר.

מיקי רוזנטל: יש מסלול במשרד החקלאות שנקרא "חלף פטם".

מיקי רוזנטל: מה זה חלף פטם?

מיקי רוזנטל: זה אדם שבשנת 89, כשהחוק חוקק, היה לו לול או גידל ביצים או תרנגולות, היום הוא לא מגדל יותר והוא עדין ממשיך לקבל כסף במסלול שנקרא "חלף פטם".

מיקי רוזנטל: גם מבקר המדינה התייחס לזה, זה לא איזה סוד מדינה.

מיקי רוזנטל: הדבר הזה הוא לא סביר.

מיקי רוזנטל: אם אנחנו מאריכים את החוק משאירים את הדבר הזה, שאנשים שכבר לא מגדלים שנים מקבלים כסף מהמדינה, את הכסף הזה, לעומת זאת, צריך לקחת את הכסף הזה ואפילו להוסיף עוד כסף לחוק הזה, ולתת לכל מי שהוא חקלאי בגליל בקו העימות.

מיקי רוזנטל: הרי אנחנו לא יכולים לעסוק בחוק במדינת ישראל, עם כל האהבה שלי לאנשים האלה, ויש לי אהבה גדולה והם יודעים את זה, ואני רוצה לשמור עליהם ואני רוצה לתת לכם כסף אבל צריך גם לתת לאלה שנמצאים בצפון, על קו הגבול, לא נכללים בישובים האלה, מגדלים פטם ולא מקבלים כסף.

מיקי רוזנטל: זה לא יכול להיות.

מיקי רוזנטל: אנחנו לא יכולים להרים את היד שלנו עבור חוק מפלה.

מיקי רוזנטל: אלה שתי הסוגיות המרכזיות.

מיקי רוזנטל: יש דבר אחד נוסף והוא מחדל של המדינה, כהרגלה היא חותמת הסכמים ביד ימין ויד שמאל לא מבצעת אותם.

מיקי רוזנטל: כל הזמן אנחנו נתקלים בזה פה, בוועדה.

מיקי רוזנטל: המדינה חתמה הסכם שהוזכר פה, הזכרתי אותו גם, ה-WTO שאומר ככה: מותר לתת סובסידיה לחקלאים, אסור לתת סובסידיות כלליות למועצות ייצור וכולי וכולי.

מיקי רוזנטל: זה ההסכם שהמדינה חתמה.

מיקי רוזנטל: טוב, רע, נכון, לא נכון, חתמה.

מיקי רוזנטל: היד הזאת חתמה, והיד הזאת ממשיכה לעשות את מה שהיד הזאת אוסרת.

מיקי רוזנטל: איזה מן ממשלה זאת?

מיקי רוזנטל: זה פשוט בושה.

מיקי רוזנטל: לא, זה ביזיון אדוני, ואנחנו צריכים להוציא להם עכשיו את הערמונים מהאש?

משה גפני: תודה.

משה גפני: הבתי.

משה גפני: בבקשה אדוני.

יצחק וקנין: אני נגד כל ההשתלחות במשרד החקלאות והאוצר.

יצחק וקנין: אין לזה מקום, רבותי, כל אחד כבודו במקומו מונח, וכמו שאנחנו לא רוצים שיתקפו אותנו, אני לא חושב שזו הדרך ואני מוחה על כך.

יצחק וקנין: אני רוצה לענות למיקי רוזנטל: תראו רבותי, אני מדבר עכשיו בלי שום קשר לחוק הגליל, רק כדי לסבר את האוזן: מי שחושב במדינה הזאת שאפשר לקיים פה חקלאות בלי תכנון טועה טעות חמורה.

יצחק וקנין: אין מציאות כזאת.

יצחק וקנין: ההוכחה הכי גדולה זה דווקא מה שנגעת אתה, ואני אסביר את דברי אם יתנו לי דקה, לא יותר: ענף הפטם והביצים היו מתוכננים כל השנים - -

<קריאה: גם האפרסקים היות מתוכננים, חבר הכנסת וקנין.

<קריאה: האפרסקים, הכל היה מתוכנן - -

משה גפני: אני לא מסכים לדבר הזה.

משה גפני: מה זה?

יצחק וקנין: אני רוצה להגיד לך משהו: אתה יודע מה ההבדל בייני לבינך?

יצחק וקנין: אני לא הייתי מתפרץ לדברים שלך עכשיו כמו שאתה מתפרץ לדברים שלי אבל כשאתה תבוא פעם ותהיה חקלאי ותבין שעולמך חרב עליך, אז אתה תבין על מה אני מדבר.

יצחק וקנין: אתה לא חי שם, אתה לא שם בכלל, אתה חי באיזו פלנטה אחרת.

משה גפני: די, די, חבר הכנסת וקנין.

יצחק וקנין: אז בא, תן לי להגיד לך את האמת שלי: ענף הפטם וגם ענף הביצים, תבטלו את התכנון, כל מה שאתם רואים, חקלאי אחד לא יישאר בגליל, ואני לא אומר את זה סתם, אני עונה על מה שאתה אומר כי ענף הפטם היה בתכנון ב-95 כשבאתי לכנסת, ב-96 מצאתי שני ענפים שהוצאו מהתכנון - הפטם וההטלה.

יצחק וקנין: מאחר והפטם הוא ענף קצר – מי שיודע, זה 42 יום, אתה מוציא את העוף, מכניס אפרוחה ומוציא אותה ב-2.5 קילו.

יצחק וקנין: המצב הזה יצר שאת הפטם אי אפשר היה להחזיר למרות שאני חשבתי שכן צריך להחזיר אותו לתכנון כי אז אנחנו מאבדים את כל הענף.

יצחק וקנין: מה קרה בענף?

יצחק וקנין: תשמעו: היו שני שלבים – שלב ראשון, כל הפטמים התאדו מהעולם, נשארו לולים גדולים.

יצחק וקנין: ואז בא השלב הבא, שבעלי המשחטות אמרו: חבר'ה, אנחנו מרוויחים כסף, בא נעשה עוד יותר כסף.

יצחק וקנין: לך זה נוגע, אתה שהערת לי הערה.

יצחק וקנין: הלוואי שאותם טייקונים שהשתלטו על ענף הפטם והם גם משחטה וגם מכון תערובת וגם מדגרה וגם הכל, את כל מה שהם עושים, היה מוריד לך את מחיר הפטם וזה הרווח שלי ושלך.

יצחק וקנין: מחיר הפטם לא יורד לצערי הרב.

יצחק וקנין: המחירים נשארו.

יצחק וקנין: אני אמרתי את זה עשרות פעמים לגברת שיושבת כאן, אבן חן, מהתנועה לאיכות השלטון.

יצחק וקנין: עשרות פעמים ישבנו ביחד.

יצחק וקנין: האמן לי, אני אתך.

יצחק וקנין: הלוואי וזה היה מוריד את המחירים.

משה גפני: תודה רבה.

יצחק וקנין: עוד דקה ידידי, זה חשוב מאד שנדע את הדברים.

יצחק וקנין: ואז ביטלו את התכנון.

יצחק וקנין: מה קרה?

יצחק וקנין: היום ענף הפטם נמצא בקטסטרופה.

יצחק וקנין: מי מגדל את הענף הזה היום?

יצחק וקנין: חקלאים?

יצחק וקנין: לא.

יצחק וקנין: משחטות במרכז הארץ שבנו לולים במושבים בדרום, 20 חוות, 80 חוות, אתם לא מבינים אפילו את סדר הגודל.

יצחק וקנין: ומה קורה?

יצחק וקנין: האם זה נתן לצרכן איזו תוצאה?

יצחק וקנין: לא.

יצחק וקנין: הבאתי את החשבוניות לידידי והראיתי לו אותן.

יצחק וקנין: 2.80 החקלאי מקבל, 3.20, עלות גידול 5.

יצחק וקנין: אז אדוני, ענף הפטם, בגלל שביטלו את התכנון, הביא קטסטרופה.

יצחק וקנין: תביא את זה לענף העגבניות ותייבא, אתה תגמור אותו.

יצחק וקנין: תראו, אם לא רוצים חקלאות במדינת ישראל, אז תגידו, לא צריך אבל למה לעשות אותנו שפני ניסיון?

יצחק וקנין: נבנה לולים גדולים, נעשה רפורמות ואחרי זה, אתה מוצא את עצמך מנותק מהמציאות בגלל החלטות ממשלתיות.

יצחק וקנין: אני מדבר אתכם מהלב, מהבטן.

יצחק וקנין: אני חי את זה יום יום.

יצחק וקנין: אני מסייר אצל חקלאים, אני רואה את המציאות שהיא קשה מאוד.

משה גפני: תודה רבה.

אבשלום וילן: תראו, מדינת ישראל מבחינת התמיכות שלה בחקלאות נמצאת בערך במחצית התמיכות בממוצע של ה-OECD.

אבשלום וילן: אחד המקומות המכובדים למטה ואתם רואים את התוצאה.

אבשלום וילן: עכשיו, אמר ידידי דובי אמיתי בצדק – פעמיים בחרתם בדרך הקלה, סירבתם להכניס את היד לכיס כמדינת ישראל, כאוצר, ושלחתם לקחת מחקלאי א' לחקלאי ב'.

אבשלום וילן: לא שאי אפשר היה לתקן, הצענו כל הזמן לתקן אבל לא בצורה הזאת.

אבשלום וילן: עכשיו רוצים לעשות אותו דבר?

אבשלום וילן: לא.

אבשלום וילן: לא יהיה מצב שירצו לקחת מאחד ולהעביר לשני.

אבשלום וילן: ולכן, רוצים לאריך את חוק הגליל, חשוב להאריך את חוק הגליל?

אבשלום וילן: נא לשבת בוועדה ולהביא כסף.

אבשלום וילן: מגדלים צעירים חדשים שנכנסו ועומדים בקריטריונים צריכים לקבל כמו כולם ולא שיחכו בשביל זה 30 שנה.

אבשלום וילן: איפה שיש גופים שלא מגדלים, לקחת מיד.

אבשלום וילן: לקחת מיד.

אבשלום וילן: עכשיו המשפט העיקרי: מדינת ישראל ממזמזת, ויושב פה נציג האוצר.

אבשלום וילן: לפני שנתיים וחצי אמרתי לו שיש פתרון אחד ללולים בצפון: הצעת צביקה כהן, סמנכ"ל משרד החקלאות.

אבשלום וילן: זה יעלה למדינה 400,500 מיליון שקל אבל זה יסודר כי מה שאמר פה וקנין זה נכון.

אבשלום וילן: יש פה פרטיים שבנו לולים בדרום והם, בסופו של דבר, יוציאו את אלה שלא ישקיעו, ואין להם את הכסף להשקיע.

אבשלום וילן: ומדינה שרוצה לשמור על גבול הצפון, שתשקיע את הכסף, תיתן הלוואות ארוכות ויש מודל שאפשר.

אבשלום וילן: האוצר והמדינה בורחים מזה, אז מה אם סתם יאריכו את חוק הגליל?

אבשלום וילן: אתם בורחים מהבעיה העיקרית, אתם 5,6 שנים מדברים עליה.

אבשלום וילן: השקעה מאסיבית ליישוביי הצפון כדי להגיע ללולים מודרניים, שהחקלאים יסכימו ושלא יכפו עליהם.

אבשלום וילן: זה כל הסיפור.

משה גפני: תודה רבה.

משה גפני: משרד החקלאות.

<אסף לוי: תודה אדוני היושב ראש, אני גם אסכם בקצרה - -

משה גפני: אני רוצה להכניס אותך למתכונת שעליה אנחנו מדברים: - -

מיקי רוזנטל: אדוני, אני לא קיבלתי תשובות לשתי התהיות המרכזיות שלי.

משה גפני: כן, בסדר.

מיקי רוזנטל: והן מהותיות.

משה גפני: אנחנו יכולים לדבר על הרבה ציונות וחקלאות, ודרום וצפון.

משה גפני: יש הצעת חוק כאן, שבהצעת החוק הזאת יש בעיות.

משה גפני: הממשלה היתה צריכה להביא את ההצעה, זה לא היה צריך להיות הצעות פרטיות אבל הממשלה לא הביאה.

משה גפני: אני לא שמעתי שמדברים על הדבר הזה, ועכשיו יש את הצעת החוק הזאת, שהיא כמובן, יש בה בעיות מטבע הדברים.

משה גפני: הרי זה הארכת חוק שנעשה לפני הרבה שנים.

משה גפני: העלה פה חבר הכנסת מיקי רוזנטל, העלו פה חברים אחרים טענות.

משה גפני: בכלל, זו רשימה סגורה.

משה גפני: הרי יש חקלאים צעירים, החקלאים הצעירים גם יצטרפו.

משה גפני: מציעי החוק רוצים שהם יהיו בפנים.

משה גפני: נביא עוד כסף.

משה גפני: להביא את החקלאים הצעירים לפי דעתי זה גם לא הרבה.

משה גפני: זו אופציית כסף.

חיים ילין: תביא עוד קצת כסף, קפצת...

<קריאות: - - -

משה גפני: ולכן, אני מבקש שתגיד את עמדת משרד החקלאות ואחרי זה, את עמדת משרד האוצר.

משה גפני: 40 מיליון זה לפי דעתי עולה.

משה גפני: הכנסות המדינה גדלו ב-10 מיליארד שקל יותר מהתחזית.

משה גפני: היות ולא למדתי ליבה, אז אני לא יודע כמה זה 40 מיליון מתוך 10 מיליארד.

<קריאות: - - -

משה גפני: די, בסוף לא נגמור.

משה גפני: דוקטור אסף לוי, בבקשה.

<אסף לוי: עוד פעם, חוק הגליל זה חוק של שר האוצר ושר הכלכלה, ועכשיו בתיקון רוצים לתקן שר האוצר ושר הכלכלה - -

משה גפני: עכשיו הבנתי מה היה פה הוויכוח.

מיקי רוזנטל: יש קרב על קרדיט.

משה גפני: לא, לא.

משה גפני: מה היה פה הוויכוח?

<אסף לוי: אין ויכוח.

<אסף לוי: הנקודה שרציתי להעלות זה לא חוק של שר החקלאות והכסף זה כסף אוצרי, מתוקצב חיצוני לתקציב משרד החקלאות.

<אסף לוי: עלינו נגזר, כגוף המקצוע, להפעיל את החוק הזה.

<אסף לוי: בצורתו הנוכחית של החוק יש לנו הרבה בעיות מקצועיות ומשפטיות להפעיל אותו, ואני מקבל את עמדת היושב ראש שצריך באמת לתקן את זה, ואנחנו בעד להשאיר את הקיים, ותכף אני אענה על החלף פטם.

יפעת שאשא ביטון: ואחר כך להרחיב?

<אסף לוי: אני אומר כאיש מקצוע, שאני אצטרך להפעיל את החוק אם הוא נשאר במתכונתו, אני אהיה חשוף לבג"ץ, אני לא אוכל לחתום על תצהירים לבג"ץ ואני לא אעמוד בביקורת של מבקר המדינה והחשב הכללי לנושא חלף הפטם ולכן, מה שהעלנו פה זה התיקונים כדי לעגן את החוק ולהסדיר אותו חוקתית, וגם יש לנו פתרון ל-WTO.

<אסף לוי: ה-WTO, אומר חבר הכנסת רוזנטל, שהתמיכה לא יכולה להיות תלויה בגידול ותלויה במחיר.

<אסף לוי: גם לזה יש פתרונות.

<אסף לוי: אם נקבע בחוק שהתמיכה לא תלויה בכמות ולא במחיר, נעשה איזה תחשיב היסטורי וככה נקבע את התמיכה, אז פתרנו גם את הבעיה של ה-WTO.

<אסף לוי: הבעיה של החלף פטם – החלף פטם, אתה צודק, נקבע דאז, כמו שחבר הכנסת וקנין אמר, גם ענף הפטם היה בתכנון שקבעו את חוק הגליל, ובעצם כשהענף יצא מתכנון, נוצר מצב שיצר חוסר כדאיות ויעילות כלכלית שמגדלים קטנים המשיכו לגדל את הפטם אפילו בהפסד, רק כדי לקבל את הסובסידיה.

<אסף לוי: ולכן, נוצר תהליך מינהלי שלא קובע בחוק, ועליו נתקפנו גם בבג"ץ וגם על ידי החשב הכללי ומבקר המדינה, שהחלף הזה לא מוסדר וצריך להסדיר אותו, וביקשנו להסדיר אותו.

<אסתר זנזורי פריאל: ימשיכו לתת סובסידיה גם למי שלא גידל.

מיקי רוזנטל: עשרות אנשים היום מקבלים ולא מגדלים.

משה גפני: מיקי, הערתך התקבלה.

<אסף לוי: עוד פעם, הצוות, עם החוק ומה שאני רוצה להדגיש פה, שאם החוק יעבור "אז איז", אני לא אוכל לשלם את החלף פטם.

<אסף לוי: יש גם קביעה של בג"ץ לגבי האי-שוויוניות וגם קביעה של מבקר המדינה - -

משה גפני: אוקי, אמרת את זה, בסדר.

משה גפני: את רוצה להוסיף משהו?

<אסתר זנזורי פריאל: אנחנו מבקשים לתמוך בהחלטת ועדת הכספים.

משה גפני: תודה רבה.

משה גפני: בבקשה עלי בינג, משרד האוצר.

<עלי בינג: מכיוון שמשרד האוצר תומך בהמשך החוק, אנחנו שירינו את ההיקף התקציבי של החוק גם ב - - -.

<עלי בינג: חשוב להדגיש שההיקף התקציבי ששולם זה ההיקף התקציבי שהיה בעבר גם בנומרטור.

עודד פורר: גם בנומרטור?

<עלי בינג: כן.

<עלי בינג: ולכן, - - - החוק אינה פוגעת בנומרטור.

משה גפני: אצלי כבר רשום שתי שגיאות כאן, בוועדה.

<עלי בינג: לא הבנתי...

מיקי רוזנטל: היו הרבה דברים ש - - -

משה גפני: לא, לא.

משה גפני: ככל שהיתה יותר - - - הנומרטור היה שגיאה.

מיקי רוזנטל: שהצבענו בשבילו?

משה גפני: נכון.

מיקי רוזנטל: אתה יודע מי הזהיר אותך.

מיקי רוזנטל: ..

משה גפני: נכון.

<עלי בינג: ככל שההיקף התקציבי של החוק נשאר באותו סדר גודל, אנחנו שריינו את הסכום, אין לנו יכולת להגדיל את הסכום וזה גם כמובן סותר את הנומרטור - -

משה גפני: אין לכם יכולת להגדיל את הסכום - -

<עלי בינג: - - זה סותר את הנומרטור אם מגדילים את ההיקף.

<עלי בינג: אני מחדד את האבחנה.

עודד פורר: הבנת?

עודד פורר: יותר מדי חקלאים זה בעיה בנומרטור.

<שגית אפיק: גם אם זה מחייב מטעמי שוויון.

<שגית אפיק: ..

<עלי בינג: אז צריך למצוא לזה מקור, זה הכל.

מיקי רוזנטל: יש מקור - -

עודד פורר: - - - הישובים יפרחו ויהיו גנים אבל תהיה בעיה בנומרטור.

מיקי רוזנטל: אנחנו נדאג לכל החקלאים.

מיקי רוזנטל: החקלאים הוותיקים לא יפגעו והחדשים יקבלו על אף הנומרטור - -

יפעת שאשא ביטון: אדוני היושב ראש, אם משרד החקלאות רוצה להאריך, שיעשה שינוי בסדרי העדיפויות שלהם כאילו התפיסה היא: אה, לנו אין כסף, זה לא מעניין אותנו.

משה גפני: עכשיו זה לא המשרדים, עכשיו זה אנחנו.

<אסף לוי: זה לא תפקיד משרד החקלאות.

משה גפני: אתה לא יכול לענות, אני אמרתי לך קודם.

<אסף לוי: אני נותן שירות.

משה גפני: אבל יש כללים כאן, בוועדה.

משה גפני: זה לא משרד החקלאות וזה לא משרדי הממשלה, עכשיו זה אנחנו.

משה גפני: החוק כאן ואנחנו צריכים לקבל החלטה, ואנחנו נקבל החלטה להוסיף כסף.

משה גפני: אם תהיה בעיה עם הנומרטור, כל חוק שתביאו לכאן לוועדה, תהיה בעיה עם הנומרטור.

דוד ביטן: אבל אתה יודע - - -

יפעת שאשא ביטון: לא, אנחנו צריכים להעביר את החוק ואחר כך לעשות בו שינויים.

משה גפני: אנחנו סיימנו, הדיון הסתיים.

משה גפני: דוד, אני הולך בדרך שלך.

משה גפני: תגיד לי, נהיית חבר של האוצר?

דוד ביטן: אתה רוצה להוסיף אז לא יהיה חוק.

משה גפני: לא, אני הולך להוסיף עכשיו שום דבר.

משה גפני: תקשיב לסיכום.

משה גפני: חיים רצית להגיד?

משה גפני: אני אאפשר גם לכם משפט ובזה נסיים את הדיון ואני אציע הצעה.

חיים ילין: אדוני היושב ראש, תודה רבה.

חיים ילין: משרד החקלאות עשה רפורמה אדירה, תקשיב טוב.

חיים ילין: משרד החקלאות עשה רפורמה אדירה יחד עם האוצר והמשרד לאיכות הסביבה בנושא הרצף.

חיים ילין: אות ומופת שבאים מכל העולם ללמוד את זה.

חיים ילין: משק שהוא משק שמכניס גם שחקנים חדשים, משק שהוא מתוכנן מהליטר הראשון עד הליטר האחרון, משק שאיכות הסביבה והגנת הסביבה באיכות הכי גבוהה, משק שמייצר אנרגיה, שמייצר זבל אורגני, שמייצר מיליון דברים למען החקלאות וההתיישבות.

חיים ילין: בסדר?

חיים ילין: יופי.

חיים ילין: לקחו את הפטם, הרסו את הפטם לגמרי.

חיים ילין: מה עשו?

חיים ילין: שחררו את הפטם – אני אסביר לכם: - -

משה גפני: לא באריכות, אנחנו בסוף הדיון.

חיים ילין: - - שלושה אנשים שיש להם כסף קנו את כולם.

חיים ילין: מה מקבלים?

חיים ילין: איזה 2.80?

חיים ילין: 10,15 אגורות לקילו כי לא יכולים לסבסד את הקטנים, הם על חשבון הבעל בית, הראיס הגדול הזה.

משה גפני: חיים, זה קצת לא הגון, אנחנו שמענו את זה כאן מקודם ולא היית כאן.

חיים ילין: בסדר.

חיים ילין: לכן, אני אומר שהמדינה מבחינה אסטרטגית לא קיבלה החלטה ש"אינטל" מגיע לגליל ואין חקלאות, תמורת החקלאות אני מביא את "אינטל".

חיים ילין: זו לא החלטה שלכם.

חיים ילין: מביאים את זה לקרית-גת, קוראים לזה פריפריה, 25 דקות מבאר-שבע, 30 מתל-אביב.

חיים ילין: זה פריפריה.

חיים ילין: איפה קרית-שמונה?

חיים ילין: תביאו את "אינטל" לשם.

חיים ילין: כל עוד שלא מקבלים את ההחלטה הזאת, זה מה שצריך לקבל.

משה גפני: תודה רבה חיים.

חיים ילין: רגע, משפט אחרון: אני מציע שבקריאה ראשונה החוק הזה יעבור.

חיים ילין: בין שניה לשלישית תביאו פרוגרמה כולכם, זו דעתי.

חיים ילין: - -

משה גפני: לא, לא.

חיים ילין: תקשיב טוב, אני יודע מה שאני אומר לך.

חיים ילין: תביאו פרוגרמה, זו דעתי ואפשר לא לקבל אותה, שבאה ואומרת איך נכנסים שחקנים חדשים, איך כל הוותיקים, הישנים, משנים את הלולים שלהם ללולים הרבה יותר מודרניים, שנמצאים בתקן הבינלאומי ואנחנו לא צריכים לייצר ולהביא ביצים מחו"ל עם סלמונלה כי את זה, אף אחד לא משלם על זה.

משה גפני: סיימנו את הדיון על זה.

משה גפני: בבקשה משפט.

<אריאל ארליך: אדוני היושב ראש, אני אשמח אם אוכל כן להגיד את הרעיון בקצרה.

משה גפני: לא, אני לא נותן, משפט בבקשה.

<אריאל ארליך: אני אומר בתמצית כי שמענו פה הרבה הערות חשובות שנכנסו לחוק וצריכות להיכנס.

<אריאל ארליך: ההערה העיקרית נמצאת פה, בחדר, במרכז, מתחילת הדיון והולכים מסביב סביב לה, והיא השאלה למה דווקא לסבסד לולים.

<אריאל ארליך: הרעיון של חוק הגליל הוא לקדם את הגליל, לפתח את הגליל וזה גם מה שכתוב כרגע בהצעה להאריך את החוק.

<אריאל ארליך: זו מטרה שהיא מטרה ראויה אם רוצים לסבסד פריפריה, אכן מטרה ראויה.

<אריאל ארליך: להחליט שמסבסדים דווקא את ענף הלול, המשמעות היא שכופים על אנשי הגליל להמשיך לעסוק דווקא בתחום הזה.

יפעת שאשא ביטון: ממש לא.

יפעת שאשא ביטון: היתה תכנית גליל שלמה שנגעה בעוד תחומים.

<אריאל ארליך: רבותי, אדוני היושב ראש, אני רוצה לסיים.

<אריאל ארליך: אני יודע שאני אומר דברים - -

יפעת שאשא ביטון: אתה ממש לא על המסלול.

<אריאל ארליך: אדוני היושב ראש, אני יודע שאני אומר דברים שלא נשמעו עד עכשיו והם לא על המסלול לכן, תנו לי בבקשה להשלים עוד משפטים אחדים.

משה גפני: לא, אין משפטים, אמרתי במשפט אחד.

משה גפני: עם כל הכבוד, אני לא אשב פה לקבל מוסר.

משה גפני: יש לך להעיר על החוק, תעיר על החוק.

<אריאל ארליך: אז אני אעיר על החוק: אמר חבר הכנסת וקנין בצדק שצעירים לא נשארים בגליל.

<אריאל ארליך: הסיבה שהם לא נשארים בגליל כי אתם מחייבים אותם להמשיך לעבוד דווקא בלול.

יפעת שאשא ביטון: ממש לא.

יפעת שאשא ביטון: תקרא את תכנית הגליל ותלמד.

יפעת שאשא ביטון: תלמד את הדברים לפני שאתה מגיע.

יפעת שאשא ביטון: לבוא לפה - - -

<קריאות: - - -

משה גפני: אנחנו לא נצביע על החוק היום.

משה גפני: מה זה הדבר הזה?

משה גפני: מה הוויכוח הזה?

משה גפני: הרשיתי לך?

משה גפני: עוד משפט אחד ובזה אתה מסיים.

<אריאל ארליך: תודה אדוני היושב ראש.

<אריאל ארליך: אדם צעיר שרוצה להמשיך ולגור בגליל, בן הגליל שרוצה לבוא לגור שם, תנו לו בבקשה לבחור במה להשקיע.

<אריאל ארליך: לכן, אדוני היושב ראש - -

יפעת שאשא ביטון: תלמד את תכנית הגליל.

משה גפני: אני לא מרשה לך.

יפעת שאשא ביטון: הוא מבזה אותנו.

משה גפני: שידבר מה שהוא רוצה ומותר לו לדבר.

משה גפני: קיבלתי את הערתך, תודה רבה.

משה גפני: מה את ביקשת להגיד?

<נילי אבן-חן: המשפט שביקשתי להגיד זה שיש שנה לוועדה, עדין יש שנה שלמה שבה החוק קיים ולכן, אין דחיפות להצביע הרגע.

<נילי אבן-חן: והדבר המרכזי שההצבעה והעברה של החוק היום חושפת את מדינת ישראל לתביעות מצד מדינות אחרות על הסכמי סחר.

<נילי אבן-חן: זה לא משהו פוליטי, זה דבר – מדינת ישראל מעוניינת בהסכמי - -

חיים ילין: קריאה ראשונה.

משה גפני: חיים, באמת.

משה גפני: לא היית בדיון החוק, אתה מגיע עכשיו ואני נותן לך לדבר, אתה מתחיל לנהל אתה דיון?

חיים ילין: לא, עם מיקי רוזנטל.

משה גפני: זה עוד יותר גרוע כי מיקי רוזנטל גם יכול לענות לך.

משה גפני: משפט אחרון.

<נילי אבן-חן: למדינת ישראל חשוב מאד הסכמי הסחר, גם מבחינת היצואנים, מבחינת ההשקעות הזרות.

<נילי אבן-חן: היא גם נתנה תשובות כשמדינות אחרות שאלו אותה, ואפשר לראות את זה.

<נילי אבן-חן: יש אתר שמדינת ישראל מחויבת לתת תשובות על הסכמי הסחר.

<נילי אבן-חן: האמת, זה לא מכבד, אני חייבת להגיד.

<נילי אבן-חן: הייתי מצפה שלמשפט שניתן לי תהיה הקשבה.

<נילי אבן-חן: ואני אומרת - -

משה גפני: אני יכול לדעת מה כל העניין הזה קשור לתנועה לאיכות השלטון?

<נילי אבן-חן: אני אסביר.

משה גפני: לא, אל תסבירי, תודה רבה.

<נילי אבן-חן: אני לא סיימתי את המשפט.

משה גפני: אז תסיימי את המשפט ובזה נגמור את העניין.

משה גפני: מכובד, לא מכובד?

משה גפני: חברי כנסת לא מקשיבים אחד לשני, חייבים להקשיב לך?

משה גפני: בבקשה, נתתי וכיבדתי אותך.

משה גפני: בבקשה, משפט אחרון.

<נילי אבן-חן: הסכמי הסחר - -

משה גפני: בבקשה, אני נותן לך.

<נילי אבן-חן: כשיינתן לי להגיד משפט אני אגיד משפט.

משה גפני: אני נותן לך, ריבונו של עולם.

משה גפני: בבקשה.

משה גפני: משפט, תגידי.

<נילי אבן-חן: מדינת ישראל נתנה תשובות למדינות ב-WTO ואמרה שהיא הולכת לרפורמה, והודיעה הצהרות שמנוגדות לחלוטין להארכת חוק הגליל.

<נילי אבן-חן: מדינת ישראל בכובע אחד אומרת שהיא עושה משהו אחד, ובכובע השני, אם אתם כרגע תצביעו, היא חשופה לסנקציות מאד מאד חמורות.

משה גפני: תודה רבה.

משה גפני: רבותי, אני מבקש לומר כדלהלן, סיכום של הדיון: יש פה כמה דברים – רבותי, אני מבקש לא לפגוע אחד בשני ולא לדבר כשלא מקבלים רשות.

משה גפני: יש בעיות במהלך הדיון על החוק הזה, כמה בעיות: קודם כל, יש בעיות מקצועיות, יש את הנושא של הבג"ץ, יש את הנושא שיש פה רשימה סגורה, יש בה חלף פטם, מה שאמר נציג משרד החקלאות, יש פה חקלאים שנמצאים והם לא נמצאים כאן וזה לא בסדר.

משה גפני: ויש את הבעיות של ועדת השרים לחקיקה.

משה גפני: ועדת השרים לחקיקה אמרה שיוקם צוות ולכן, לא להתקדם עם החקיקה.

משה גפני: בסדר.

משה גפני: יש החלטה של יושב ראש הקואליציה, שאנחנו מצביעים - -

יפעת שאשא ביטון: שמקובלת גם על האוצר.

משה גפני: בסדר, לא חשוב, גם מקובלת עלי, של להצביע על החוק הזה כמות שהוא, ואני רוצה להגיד לכם כדלהלן: החוק הזה, אנחנו נצביע עליו עכשיו.

משה גפני: אם יהיה רוב כאן להעביר, הרי מיזגנו את זה, זה חוק אחד, אם יהיה רוב, החוק הזה עבר בקריאה ראשונה.

משה גפני: אנחנו עוצרים אחרי הקריאה הראשונה, ואנחנו מבקשים מכם בתוך כמה שבועות להקים את הצוות הזה ולהגיע למסקנות.

משה גפני: הדברים ברורים.

משה גפני: אם הייתי בצוות הזה, הייתי גומר את זה ביומיים.

משה גפני: אני יודע, אני יודע את הבעיות שיש, אני יודע את מה שצריך לעשות, צריך לבדוק את הדברים האלה גם לגבי מה שאתה, נציג משרד המשפטים, מר דויטש, אמרת.

משה גפני: הבעיות האלה הן פתירות.

משה גפני: זה לא בעיות שאינן פתירות, וכולם רוצים את החוק הזה.

משה גפני: כולם רוצים שלא תהיינה בו אפליות.

משה גפני: אלא מה?

משה גפני: זה חוק שנעשה לפני הרבה שנים, נוצרו הרבה בעיות, משרד החקלאות אמר את הדברים.

משה גפני: אנחנו מבקשים להצביע על החוק בקריאה השנייה והשלישית עם ההסכמה אתכם, כמו שהחליטה ועדת שרים.

משה גפני: אבל אם לא, אנחנו נצביע בלעדיכם.

משה גפני: זה אצלנו.

משה גפני: אתם תצטרכו להביא כסף לחקלאים החדשים, שמאז שהחוק הזה נחקק הם נכנסו בתוך המערכת.

איתן ברושי: ברשות וסמכות.

משה גפני: אתם תצטרכו להביא כסף, אני אביא לכם גם את המקור התקציבי.

מיקי רוזנטל: בלילה אנחנו עוצרים את הנומרטור.

משה גפני: עזוב את הנומרטור.

משה גפני: ואנחנו נעשה את זה, אני חבר בקואליציה וחשוב לי הממשלה הזאת.

משה גפני: אני מציע לכם, אל תתבזו עם העניין.

משה גפני: תביאו את המעט כסף.

משה גפני: אני יודע שכשאני עשיתי את החוק של הטבות המס ביישובים, אתם הבאתם מאות מיליונים בצדק.

משה גפני: אני משתבח בזה כל הזמן.

משה גפני: כאן לא מדובר על מאות מיליונים, מדובר על בסביבות 40 מיליון פלוס מינוס, שזה פותר את הבעיה שהיא בעיה אמתית.

משה גפני: בא חקלאי צעיר שגר במטולה ואומר: אותי לא מכניסים בגלל שאני לא הייתי בשנות ה-80.

משה גפני: בשנות ה-80 עוד לא נולדתי, ואני הלכתי לצפון, אני יושב על הגבול.

משה גפני: אנחנו נעשה שינוי - -

איתן ברושי: אני מבקש הערה.

משה גפני: לא, אין הערה.

משה גפני: אז לא תהיה הצבעה.

איתן ברושי: אבל תקבע לוח זמנים.

משה גפני: אני לא קבוע לוח זמנים.

משה גפני: אני מבקש להצביע על החוק הזה.

משה גפני: אני מבקש להביא אותו למליאה לקריאה ראשונה.

משה גפני: אני מבקש מכם, אני מקבל את החלטת ועדת השרים לחקיקה, אני רק דוחה את החלטת ועדת השרים לבין הראשונה לשנייה והשלישית.

משה גפני: יש לכם זמן קצר, אתם יכולים - -

מיקי רוזנטל: אדוני, בכל זאת יש לי בקשה או הצעה.

דוד ביטן: - - -

איתן ברושי: תקבע זמן.

מיקי רוזנטל: אדוני אני מבקש משהו: יש לי בקשה אדוני, לסיכום שלך: תראה, אני מניח שהם לא יגמרו.

מיקי רוזנטל: הם לא יקימו ועדה, הם בוודאי לא יגמרו את זה.

משה גפני: הם יקימו ועדה.

מיקי רוזנטל: אבל הם לא יגמרו את זה תוך כמה שבועות.

מיקי רוזנטל: ולפיכך, אני מציע שיביאו גם תשובות טובות לקראת הדיון שתחדש בעוד כמה שבועות על התהיות שהעלינו כאן.

מיקי רוזנטל: זה הם חייבים לעשות.

מיקי רוזנטל: הם חייבים לענות.

איתן ברושי: תקבע זמן.

משה גפני: שתדעו, אני שכחתי להגיד לכם, נציגי הממשלה: אם אנחנו נראה אחרי פרק זמן קצר שלא נעשה שום דבר, אנחנו נקים את הוועדה הזאת.

משה גפני: אני הזהרתי את זה על דברים אחרים.

משה גפני: אנחנו ניקח את הבעיות שהועלו כאן ואנחנו נצביע בקריאה שנייה ושלישית עם תיקונים שאנחנו נעשה.

משה גפני: אנחנו יודעים שיש בעיות.

משה גפני: אנחנו נעשה שאשא ביטון עם וקנין ואיתי עם ברושי ואחרים, אנחנו נעשה פה - -

<קריאות: - - -

דוד ביטן: יש זמן - - -

יפעת שאשא ביטון: אנחנו רוצים להגיע חלק - - -

איתן ברושי: גפני, זה תכנית של חודשים, אימהות, סבתות, אפרוחים, ביצים.

משה גפני: טוב: הצעת חוק הגליל (תיקון – הארכת התקופה למתן עדיפות לגליל), התשע"ז-2017.

משה גפני: כמובן, בהנחה שאושר המיזוג - -

מיקי רוזנטל: אני גם מבקש לדיון הבא, אדוני, את רשימת החקלאים שמקבלים את הסבסוד ואת גובהה.

מיקי רוזנטל: זה חשוב מאד.

מיקי רוזנטל: הגובה של הסבסוד.

משה גפני: בחוק הגליל - -

דוד ביטן: - - -

משה גפני: תיקון סעיף 2 1.

משה גפני: בחוק הגליל, התשמ''ח–1988 , בסעיף 2(ד)(1א), במקום "2017" יבוא "2027".

משה גפני: מי בעד אישור החוק בקריאה ראשונה ירים את ידו?

משה גפני: בעד – 6

משה גפני: נמנעים – אין

משה גפני: הצעת החוק אושרה לקריאה ראשונה בכפוף לסיכומים שאמרתי.

משה גפני: אני מאד מבקש ממשרד החקלאות, אני מאד מבקש מכם, אני רוצה בכמה שבועות תשובה, אני מביא את זה לקריאה שנייה ושלישית.

משה גפני: לא נקבל, אנחנו נעשה ועדה.

איתן ברושי: כמה שבועות זה גג שמונה.

משה גפני: אנחנו יודעים את הבעיות ואנחנו נפתור אותן.

משה גפני: תודה רבה.

משה גפני: הישיבה נעולה.